title: Telekarelia

text: Telekarelia Oy:n huomattava markkinavoima -alue (HMV-alue) käsitti Enon, Kontiolahden, Kiihtelysvaaran, Pyhäselän (ei Reijolaa) ja Outokummun kunta-alueet. Yhtiö tarjosi sekä matkapuhelin-, että laajakaistaliittymiä (ISDN, ADSL). Outokummussa yhtiö tarjosi myös kaapeli-tv-palveluita.


title: Telekarelia

text: Telekarelian nykyinen toiminta-alue sai ensimmäisen toimilupansa puhelinverkolle vuonna 1899. Tällä saatiin lupa rakentaa linja Kaltimosta Joensuuhun. Luvan saaja oli Kaltimon Puuhiomo Oy. Toiminta tehostui vuonna 1905, jolloin perustettiin Kontiolahden kirkonkylään Telefooni osakeyhtiö.


title: Telekarelia

text: Tämän jälkeen alueelle perustettiin alueellisia puhelinyhtiöitä seuraavasti: Hammaslahden Telefooni Oy (1907), Heinävaaran Telefooni Oy (1910), Enon Telefooni Oy (1910), Jakokosken Telefooni Oy (1911) ja Uimaharjun Telefooni Oy (1914).


title: Telekarelia

text: Varsinaisen Telekarelian kantayhtiönä pidetään Pielisjoen Puhelin Oy:tä. Se syntyi vuoden 1955 lopussa, kun Enon Puhelin Oy, Uimaharjun Puhelin Oy, Jakokosken Puhelin Oy ja Kontiolahden Puhelin Oy sulautuivat yhteen. Vuonna 1957 perustettiin Pielisjoen Puhelin Oy:n aloitteesta verkkoryhmätoimikunta, johon tulivat myös mukaan Hammaslahden ja Viinijärven puhelinyhtiöt sekä myöhemmin Kiihtelysvaaran Puhelin Oy.


title: Telekarelia

text: Myöhemmin yhteistyön tuloksena Hammaslahden Puhelin Oy ja Kiihtelysvaaran Puhelin Oy liittyivät Pielisjoen Puhelin Oy:hyn. Samalla Pielisjoen Puhelin Oy nimi muutettiin Joensuun Seudun Puhelin Oy:ksi. Joensuun Seudun Puhelin Oy aloitti toimintansa vuoden 1960 alusta. Yhtiön nimi muuttui vuonna 1994 Puhelin Oy Telekareliaksi.


title: Pietro Filippo Scarlatti

text: Pietro Filippo Scarlatti (5. tammikuuta 1679 Rooma – 22. helmikuuta 1750 Napoli) oli italialainen säveltäjä, urkuri ja kuoronjohtaja. Myös hänen isänsä Alessandro Scarlatti ja veljensä Domenico Scarlatti olivat muusikkoja.


title: Pietro Filippo Scarlatti

text: Scarlatti aloitti uransa kuoronjohtajana urbinolaisessa katedraalissa vuonna 1705. Vuodesta 1708 hän soitti urkuja Napolissa. Vuonna 1728 sai ensiesityksensä Scarlattin ensimmäinen ooppera, "Clitarco". Sen partituuri on sittemmin hävinnyt. Muita Scarlattin sävellyksiä ovat muun muassa kolme kantaattia ja useat kosketinsoitintoccatat.


title: Mikkelin Pallo-Kissat

text:
Mikkelin Pallo-Kissat (MiPK) on mikkeliläinen vuonna 1946 perustettu jalkapalloseura, joka pelasi Suomen korkeimmalla sarjatasolla Mestaruussarjassa yhteensä 11 kautta vuosien 1962–1981 välisenä aikana. Parhaimmillaan MiPK sijoittui neljänneksi kausina 1962, 1974 ja 1975.
Mikkelin Pallo-Kissat perustettiin Mikkelissä sijaitsevalla Naisvuoritalolla 13. lokakuuta 1946. Seura pelasi aluksi Maakunta- ja Suomensarjoissa ja nousi Mestaruussarjaan vuonna 1961. Ensimmäisenä SM-kautenaan MiPK sijoittui neljänneksi, mutta putosi kahden vuoden kuluttua takaisin Suomensarjaan. Seuran muut SM-kaudet olivat 1971, 1974–1979 ja 1981. Vuonna 1977 MiPK voitti Työväen urheiluliiton mestaruuden.


title: Mikkelin Pallo-Kissat

text: 1980-luvun alussa MiPK ajautui taloudellisiin vaikeuksiin ja sen viimeiseksi sarjakaudeksi jäi 1983, jolloin seura pelasi II divisioonassa. MiPK:n toiminnan jatkajaksi perustettiin vuonna 1984 Mikkelin Kissat. Seuraa ei kuitenkaan milloinkaan asetettu konkurssiin ja vuonna 1997 Suomen Palloliitto hyväksyi Mikkelin Pallo-Kissat jälleen jäsenekseen. Vuonna 2001 seura pelasi yhden kauden maan kuudenneksi korkeimmalla sarjatasolla Vitosessa. Toimintaa on 1990- ja 2000-luvuilla ollut myös ikämiehissä sekä piirikunnallisella tasolla futsalissa. Mikkelin Kissojen edustusjoukkue on käyttänyt vuodesta 2016 nimeä MiPK. MiKi alkoi käyttää kyseistä nimeä MiPKin 70-vuotisjuhlien kunniaksi.


title: Mikkelin Pallo-Kissat

text: Vuosina 1955–1970 Mikkelin Pallo-Kissojen lajivalikoimaan kuului myös jääkiekko, joka siirrettiin yhdessä Mikkelin Palloilijoiden jääkiekkojaoksen kanssa vastaperustettuun jääkiekon erikoisseuraan Mikkelin Jukureihin.


title: Múm

text: múm (IPA: ) on islantilainen popyhtye. Se perustettiin vuonna 1997. Yhtyeen alkuperäisjäsenet olivat Gunnar Örn Tynes, Örvar Þóreyjarson Smárason, Gyða Valtýsdóttir ja Kristín Anna Valtýsdóttir. Ensimmäisen Amerikan kiertueen jälkeen vuonna 2002 Gyða lähti yhtyeestä ja Kristín Anna vuonna 2006.


title: Mum

text: Mum voi tarkoittaa seuraavia:


title: Mikkelin Kissat

text: Mikkelin Kissat (lyhenne MiKi) on mikkeliläinen jalkapalloon erikoistunut urheiluseura. Seuran edustusjoukkue pelaa Kakkosessa nimellä Mikkelin Pallo-Kissat (lyhenne MiPK).


title: Mikkelin Kissat

text: Mikkelin Kissat perustettiin vuonna 1981, mutta merkittiin yhdistysrekisteriin vasta 1983. Varsinainen toiminta seurassa alkoikin vuonna 1984 Mikkelin Pallo-Kissojen (MiPK) seuraajana. Pallo-Kissojen juuret juontuvat aina 1900-luvun ensimmäisiin vuosiin asti asti, sillä uutta jalkapallon erikoisseuraa, MiPK:a olivat perustamassa vuonna 1946 Mikkelin työväentalolla yleisseura Mikkelin Vauhdin jalkapalloilijat. Vauhti taas sai alkunsa vuonna 1907 nimellä Mikkelin Työväenyhdistyksen Voimistelu- ja Urheiluseura.


title: Mikkelin Kissat

text: MiPK aloitti taipaleensa maakuntasarjasta, josta se nousi 1950-luvulla ensimmäisenä mikkeliläisseurana Suomi-sarjaan. Pallo-Kissojen menestyksekkäimpiä aikoja olivat vuodet 1962–1964, 1971 ja 1974–1979, jolloin seura pelasi Mestaruussarjassa. Heidän paras saavutus siellä oli neljäs sija kausina 1962, 1974 ja 1975. Lisäksi seura voitti Työväen urheiluliiton mestaruuden vuonna 1977. Pallo-Kissat ajautui kuitenkin 1980-luvun alussa talousvaikeuksiin ja kausi 1983 II divisioonassa jäi konkurssiin haetun seuran historian viimeiseksi.


title: Mikkelin Kissat

text: MiPK:n pelaajat siirtyivätkin kaudeksi 1984 Mikkelin Kissoihin, jolle yritettiin myös siirtää MiPK:n sarjapaikkaa II divisioonassa, mutta Palloliitto ei suostunut tähän. Näin Kissat joutui aloittamaan uudestaan pohjalta eli V divisioonasta. Sieltä seura nousi vuosittain sarjaportaan ylöspäin aina II divisioonaan asti, mutta putosi jo kaudella 1988 takaisin III divisioonaan. Vuodeksi 1994 MiKi nousi jälleen takaisin II divisioonaan, jonka itälohkossa se vakiinnutti seuraavina vuosina paikkansa sarjan keskikastissa ja oli parhaimmillaan kaudella 1997 kolmas. Vuonna 1994 MiKi voitti Suomen Cupin pikkufinaalin.


title: Mikkelin Kissat

text: Vuoden 1998 päätteeksi MiKi:n ja Mikkelin Palloilijoiden (MP) edustusjoukkueet ja A-juniorit yhdistyivät ja muodostivat Ykköseen FC Mikkelin. Fuusio purettiin kuitenkin jo vuonna 2001 ja MiKi palasi jälleen edustusjalkapallotoimintaan mukaan, ja on sen jälkeen pelannut kaudet 2002, 2004–2005 ja 2007 Kakkosessa ja loput Kaakkois-Suomen Kolmosessa.


title: Mikkelin Kissat

text: Kolmosen kaudelle 2016 MiKi osallistui Mikkelin Pallo-Kissojen 70-vuotisjuhlien kunniaksi nimellä MiPK. MiPK voitti Kolmosen lohkonsa ja nousi seuraavaksi kaudeksi Kakkoseen.MiKi:llä on kaudella 2014 yhteensä 10 juniori-ikäluokkaa MiKi Nappuloista (s. 2006-2009) A-junioreihin (s. 1995-1996). Parhaimmillaan MiKi:n B-juniorit ovat pelanneet kaudella 1996 SM-sarjassa, ja lisäksi MP:n kanssa FC Mikkeliksi yhdistyneet A-juniorit saivat SM-hopeaa vuonna 1999. MiKi on myös järjestänyt vuodesta 1987 lähtien kesä-heinäkuun vaihteessa Mikkeli Turnauksen 7–13-vuotiaille junioreille ikäluokittain. Vuonna 2013 Mikkeli Turnaukseen osallistui yhteensä 92 joukkuetta eri puolilta Suomea.


title: Huuma

text: Huuma (myös Lauantai-illan Huuma) oli Suomessa vuosina 2005–2009 MTV3-kanavalla esitetty tv-ohjelma. Se perustui maailmalla palkittuun englantilaiseen viihdeohjelmaan "Ant & Dec’s Saturday Night Takeaway".


title: Huuma

text: Ohjelmaa juonsivat aluksi Lorenz "Lore" Backman ja Jaakko "Jaska" Saariluoma apunaan Niina Herala (myöh. Backman). Saariluoma jäi pois ohjelmasta teatteri- ja muiden työkiireidensä vuoksi syksyllä 2007, ja hänen korvaajakseen juontajaksi tuli Heikki Paasonen. Tammikuussa 2009 Huumaan tuli uusi juontaja, Pikku-Niina. Keväällä 2009 MTV3 uutisoi, että Huuma jäisi tauolle kesäksi, mutta yllättäen ohjelmaa ei jatkettukaan enää syksyllä 2009.


title: Huuma

text: Huuman eri osina saatettiin nähdä muun muassa "Herrasmieshuijarit", "Heikki vs Lore", "Pikku-Niina", "Voita mainoskatko" sekä puhelinkilpailu. Hip hop-artisti Elastinen kertoi vuonna 2018, että myös häntä haastateltiin sarjan juontajaksi, ja oli lähellä tulla valituksi.


title: Huuma

text: Ohjelmaa on esitetty Britanniassa vuodesta 2002 alkaen. Sarja on kerännyt televisioalan palkintoja niin kansainvälisesti kuin kotimaassaankin. Se on voittanut Kultaisen ruusun maailman parhaana viihdeohjelmana 2004. Lisäksi se on valittu Englannin parhaaksi viihdeohjelmaksi 2003–2004 sekä vuoden komediaohjelmaksi 2004.


title: Lauantai-illan huuma

text: Lauantai-illan huuma voi tarkoittaa:


title: Orchestra Baobab

text: Orchestra Baobab on senegalilainen maailmanmusiikkiyhtye. Se perustettiin vuonna 1970. Yhtye julkaisi seuraavan viidentoista vuoden aikana kaksikymmentä albumia. Orchestra Baobab hajosi vuonna 1987, mutta se perustettiin uudelleen vuonna 2001.


title: Orchestra Baobab

text: Orchestra Baobabin kokoonpano on vaihdellut usein. Tässä on joitain pysyviä jäseniä.


title: Thione Seck

text: Thione Ballago Seck (s. 12. maaliskuuta 1955) on senegalilainen kansanmuusikko. Hän toimi 1970-luvulla Orchestra Baobabissa, mutta lähti siitä myöhemmin. Lähdettyään Orchestra Baobabista hän perusti veljensä Mapenda Seckin kanssa oman yhtyeensä, Raam Daanin.


title: Houston Comets

text: Houston Comets oli yhdysvaltalainen naiskoripalloseura, joka pelasi Women's National Basketball Association -liigassa. Seura pelasi WNBA:ssa liigan ensimmäisestä kaudesta, kaudesta 1997 alkaen. Seuran toiminta päättyi kauden 2008 jälkeen. Cometsin kotikaupunki oli Texasin osavaltion Houston ja se pelasi kotiottelunsa vuosina 1997–2003 Compaq Centerissä, 2004–2007 Toyota Centerissä ja 2008 Reliant Arenalla.


title: Houston Comets

text: Houston Comets on WNBA:n historian menestyksekkäin seura. Se voitti neljä mestaruutta (enemmän kuin mikään muu seura), jotka tulivat peräkkäisinä vuosina, ensimmäinen WNBA:n avauskautena 1997 ja viimeinen vuonna 2000.


title: Houston Comets

text: Comets kuului alun perin WNBA:n itäiseen konferenssiin, mutta liigan laajennuttua se siirtyi vuonna 1998 läntiseen konferenssiin. Joukkue voitti ensimmäisenä kautenaan 18 runkosarjaottelua 28:sta ja sen voittoprosentti (64,3) oli liigan paras jatkopeleihin mentäessä. Joukkue kohtasi välierissä Charlotte Stingin, joka kaatui pistein 70–54 ja loppuottelussa vastaan asettui New York Liberty, jonka Comets voitti pistein 65–51. Toisella runkosarjakaudellaan Houston voitti 27 runkosarjaottelua ja hävisi vain kolme. Välierissä vastassa oli jälleen Charlotte Sting, joka nujertui suoraan kahdessa ottelussa ja loppuotteluissa seura kohtasi Phoenix Mercuryn, joka kaatui voitoin 2–1. Ratkaisevan kolmannen ottelu päättyi luvuin 80–71.


title: Houston Comets

text: Myös kolmas ja neljäs WNBA-kausi jatkuivat Cometsin komennossa. Vuonna 1999 Comets voitti runkosarjassa selvästi eniten otteluita, 26 ottelua 32:sta, ja ansaitsi suoran paikan lännen konferenssifinaaleihin, joissa vastaan asettui pudotuspelien ensimmäisellä kierroksella Sacramento Monarchsin voittanut Los Angeles Sparks. Sparks kaatui voitoin 2–1 ja loppuotteluissa joukkue voitti New York Libertyn niin ikään voitoin 2–1. Vuonna 2000 joukkue voitti jälleen selvästi suurimman osan otteluistaan, 27 32:sta, mutta Los Angeles Sparks nousi runkosarjassa Cometsin edelle voitettuaan yhden ottelun enemmän. Pudotuspeleissä Comets kohtasi ensimmäisellä kierroksella Sacramento Monarchsin, jonka se voitti suoraan kahdessa ottelussa, ja konferenssifinaaleissa oli vastassa Sparks, jonka Comets voitti niin ikään suoraan kahdessa ottelussa. Loppuotteluissa Comets kohtasi jo kolmannen kerran New York Libertyn, joka kukistui kahdessa ottelussa, pistein 59–52 ja 79–73.


title: Houston Comets

text: Vuonna 2001 Comets pääsi pudotuspeleihin konferenssinsa neljäntenä seurana ja kohtasi pudotuspelien ensimmäisellä kierroksella runkosarjavoittaja Los Angeles Sparksin, joka voitti ottelusarjan suoraan kahdessa ottelussa. Sparks eteni lopulta ensimmäiseen mestaruuteensa. Vuonna 2002 Comets sijoittui runkosarjassa sekä konferenssinsa että liigan toiseksi jääden vain Sparksin taakse. Pudotuspelien ensimmäisellä kierroksella vastaan asettui Utah Starzz, joka vei ottelusarjan voitoin 2–1. Vuonna 2003 Comets sijoittui runkosarjassa jälleen konferenssinsa toiseksi Sparksin jälkeen. Pudotuspeleissä tie nousi jälleen pystyyn jo ensimmäisellä kierroksella, kun Sacramento Monarchs voitti ottelusarjan voitoin 2–1.


title: Houston Comets

text: Cometsin edettyä seitsemänä vuonna peräkkäin WNBA:n pudotuspeleihin, kausi 2004 oli ensimmäinen, jona se ei pudotuspeleihin päässyt. Sama toistui myös 2007 ja 2008. Seura voitti 2004 ja 2007 kummallakin 13 ottelua 34:stä, 2004 se jäi konferenssinsa ja koko liigan toiseksi viimeiseksi, 2007 läntisen konferenssin ja liigan kolmanneksi viimeiseksi. 2008, viimeisellä kaudellaan, Comets voitti 17 ottelua 34:stä ja sijoittui konferenssinsa viidenneksi. Vuonna 2005 joukkue sijoittui runkosarjassa konferenssinsa kolmanneksi ja eteni pudotuspeleissä konferenssifinaaleihin, joissa Sacramento Monarchs ansaitsi loppuottelupaikan voitoin 2–0. Monarchs voitti vuonna 2005 WNBA:n mestaruuden. Kaudella 2006 Monarchs katkaisi kolmannen kerran neljän kauden aikana Cometsin pudotuspelitaipaleen voitettuaan ensimmäisen kierroksen ottelusarjan suoraan 2–0.


title: Houston Comets

text: Cometsin omisti tammikuusta 2007 lähtien Hilton Furniture & Mattressin omistaja Hilton Koch, mutta elokuussa 2008 joukkueen hallinta siirtyi WNBA:lle. Ennen Kochia seuran omistaja oli NBA-seura Houston Rocketsin omistaja Leslie Alexander. WNBA etsi seuralle uutta omistajaa, jota ei kuitenkaan löytynyt. Cometsin toiminta päättyi joulukuussa 2008.


title: Houston Comets

text: Houston Cometsin historian tunnetuimpia pelaajia ovat muun muassa Cynthia Cooper, Sheryl Swoopes ja Tina Thompson. Cooper, joka pelasi joukkueessa kausina 1997–2000 ja 2003, valittiin WNBA:n arvokkaimmaksi pelaajaksi kausina 1997 ja 1998 sekä WNBA:n loppuottelujen arvokkaimmaksi pelaajaksi kaikkina Cometsin mestaruusvuosina. Sheryl Swoopes, joka on valittu kolmesti, 2000, 2002 ja 2005, WNBA:n arvokkaimmaksi pelaajaksi ja yhtä monta kertaa parhaaksi puolustavaksi pelaajaksi, pelasi joukkueessa kausina 1997–2000 ja 2002–2007, minkä jälkeen hän siirtyi Seattle Stormiin. Tina Thompson, ensimmäisen WNBA Draftin ykkösvaraus, pelasi joukkueessa 1997–2008, seuran koko taipaleen ajan.


title: Houston Comets

text: Cynthia Cooper oli Cometsin paras pistenainen kausina 1997–1999. Kausina 2000, 2002 ja 2005 paras pisteidentekijä oli pistekeskiarvon perusteella Swoopes, ja kausina 2001, 2003, 2004, 2006, 2007 ja 2008 Thompson. Cooperin pistekeskiarvo 22,7 ja kokonaispistemäärä 680 runkosarjakaudelta 1998 jäivät Cometsin yhden kauden seuraennätyksiksi. Levypalloissa Tina Thompson oli keskiarvon perusteella joukkueen ykköspelaaja kausina 1997–2003 ja 2008 ja Michelle Snow kaudesta 2004 kauteen 2007. Snow'n levypallokeskiarvo 7,9 ja levypallojen kokonaismäärä 269 kaudelta 2006 jäivät seuran ennätyksiksi.


title: Houston Comets

text: Heitontorjunnoissa Snow oli joukkueen kärkinimi (keskiarvon perusteella) tulokaskaudestaan 2002 alkaen joka kausi kauteen 2007; kaudella 2008 hänet ohitti Sancho Lyttle. Pallonriistoissa joukkueessa pelanneista kunnostautui etenkin Sheryl Swoopes, joka oli joukkueen sisäisen palloriistotilaston kärjessä kausina 1999, 2000 ja 2002–2006. Koriin johtaneissa syötöissä Cynthia Cooper oli joukkueen ykköspelaaja keskiarvon perusteella vuosina 1997, 1999, 2000 ja 2003 (kokonaismäärän perusteella kolmella ensiksi mainitulla kaudella) ja Sheryl Swoopes kausina 2002, 2004, 2005 ja 2007 (kokonaismäärän perusteella 2002–2005).


title: Houston Comets

text: Comets jäädytti kaksi pelinumeroa, Cynthia Cooperin numeron 14 ja Kim Perrot'n numeron 10. Joukkueessa kaudet 1997 ja 1998 pelannut, elokuussa 1999 syöpään kuollut Perrot oli joukkueen kärkinimi pallonriistoissa molempina WNBA-kausinaan ja koriin johtaneissa syötöissä kaudella 1998.


title: Houston Comets

text: Houston Cometsin ensimmäisenä päävalmentajana toimi kymmenen kauden ajan Van Chancellor, joka oli aiemmin toiminut valmentajana yliopistotasolla. Voitettuaan kymmenen vuoden aikana neljä WNBA-mestaruutta ja tultuaan kolme kertaa valituksi liigan vuoden valmentajaksi, Chancellor erosi valmentajan paikalta tammikuussa 2007. Samana vuonna hänet valittiin Naismith Basketball Hall of Fameen.


title: Houston Comets

text: Chancellorin seuraajaksi Cometsin päävalmentajana nimitettiin helmikuussa 2007 Karleen Thompson, joka toimi kausina 2005 ja 2006 seuran apuvalmentajana. Aiemmin Thompson toimi kahdeksan vuotta Los Angeles Sparksin organisaatiossa. Kauden 2004 lopulla hän jakoi Sparksin päävalmentajan tehtävät Ryan Weisenbergin kanssa. Thompson jäi Cometsin viimeiseksi päävalmentajaksi.


title: Rigsar

text: Rigsar on bhutanilaisen populaarimusiikin tyylilaji. Sen keskeisin soitin on dranyen-niminen 15-kielinen kielisoitin. Rigsar kehittyi 1960-luvulla.


title: Rigsar

text: Suresh Moktanin julkaisema rigsar-albumi "New Waves" (1996) on parhaiten myynyt bhutanilainen albumi.


title: Helena Rubinstein

text: Helena Rubinstein (25. joulukuuta 1871, Krakova, Puola – 1. huhtikuuta 1965, New York, Yhdysvallat), alun perin Chaja Rubinstein, oli puolalais-amerikkalainen kosmetiikkayrittäjä. Hän perusti Helena Rubinstein -kosmetiikkayhtiön, jonka ansiosta hänestä tuli yksi maailman rikkaimmista naisista.


title: Helena Rubinstein

text: Helena oli Augusta ja Hercl Rubinsteinin kahdeksasta lapsesta vanhin. Hän opiskeli vähän aikaa lääketiedettä Sveitsissä ja täytettyään 18 vuotta hän muutti Australiaan 1902, jossa hän alkoi kehitellä erilaisia voiteita ja reseptejä ollen samalla töissä farmasialiikkeessä. Hän hoiti ihoaan äidiltään Puolasta saamallaan voiteella nimeltä Valaze (Jumalan lahja). Sitä valmisti eräs unkarilainen kemisti..


title: Helena Rubinstein

text: Hän huomasi, että australialaisten naisten kasvot punoittivat ja iho oli karhea. Ensimmäisen oman liikkeensä hän avasi vuonna 1900. Aluksi hän myi Puolasta tuotettua Valaze-voidetta, josta tuli hyvin suosittu. Pian sitä alettiin valmistaa myös Australiassa. . Tehokkaiksi havaitsemiensa kosmetiikkatuotteiden innoittamana Rubinstein perusti vaatimattoman kauneussalongin vuonna 1902 Melbournen kaupunkiin.


title: Helena Rubinstein

text: Eurooppaan Helena Rubinstein palasi 1903 ja opiskeli ihotautilääkärien opastuksella lisää häntä kiinnostavasta alasta..


title: Helena Rubinstein

text:
Vuonna 1908 Helena matkusti Lontooseen aloittaakseen kansainvälisen toiminnan. Lontoossa hän tutustui amerikkalaiseen toimittajaan nimeltä Edward William Titus ja he avioituivat samana vuonna. He saivat kaksi poikaa, Roy Valentinen (1909–1989) ja Horacen (1912–1958). Hän perusti kauneussalongit myös Lontooseen (1908) ja sitten heidän muutettuaan Ranskaan myös Pariisiin (1912) ja Amerikkaan muuttamisensa jälkeen New Yorkiin (1914), jossa hän myös muutti etunimensä pysyvästi Chajasta Helenaksi.
Tavaratalot olivat uutta tuohon aikaan. Rubinstein oivalsi niiden kautta mahdollisuuden saada tuotteensa laajemmallekin yleisölle.. Vuonna 1917 hän aloitti kosmetiikkatuotteidensa teollisen valmistuksen ja tukkumyynnin. Amerikassa Helena perusti kauneushoitoloita eri puolille maata. Toiminta menestyi hyvin. Vuonna 1937 Helena erosi ensimmäisestä miehestään tämän uskottomuuden takia ja solmi uuden avioliiton 1938 Georgian prinssi Artchil Gourielli-Tchkonian (1895-1956) kanssa, joka oli yli 20 vuotta häntä nuorempi. Mies kuoli 1956 ja Helenan Horace-poika kaksi vuotta myöhemmin. Helena Rubinstein eli 93-vuotiaaksi. Hän oli myös taiteen ystävä ja keräilijä..


title: Valfar

text: Valfar, (oik. Terje Bakken, 3. syyskuuta 1978 – 14. tammikuuta 2004) oli norjalaisen folk/black metal -yhtyeen Windirin perustaja ja johtaja.


title: Valfar

text:
Valfar perusti Windirin 1994, joka oli aluksi yhden miehen yhtye. Hän julkaisi yksin kaksi demoa vuosina 1995–1996 ja kaksi täysipitkää albumia 1997 ja 1999, joilla saavutti paikkansa metallimusiikin historiassa.
Myöhemmin yhtyeeseen liittyi soittajia Ulcus-yhtyeestä.
Musikaalisesti lahjakas Valfar sanoitti ja sävelsi kaikki kappaleensa, lauloi, soitti kitaraa, bassoa, kosketinsoittimia ja haitaria, ainoastaan rumpuja hän ei itse soittanut levyillään.
Ensimmäisten kahden albumin lyriikoita ei ole kirjoitettu ainoastaan norjaksi, vaan paikallisella Sognin murteella. Myöhemmin mukaan tuli myös englanti.


title: Valfar

text: 17. tammikuuta 2004 Valfar löydettiin kuolleena Reppastølenista, Sogndalin laaksosta. Hän oli kuollut hypotermiaan.


title: Valfar

text: Valfarin muistoa kunnioittaen loput yhtyeen jäsenistä päättivät lopettaa soittamisen Windirin nimissä ja perustivat uuden yhtyeen Vreidin.


title: Sähköankerias

text: Sähköankerias ("Electrophorus electricus") on Etelä-Amerikan koillisosissa elävä kala. Sähköankerias on saanut nimensä siitä, että se voi antaa saaliilleen jopa 650 voltin sähköiskun. Sähköimpulssien avulla se paikantaa myös saaliinsa. Nimestään huolimatta sähköankerias ei ole ankeriaan sukulainen, vaan se kuuluu veitsikaloihin ("Gymnotiformes").


title: Sähköankerias

text:
Sähköankeriaan antama sähköisku on 0,1–1 ampeerin ja 300–650 voltin välillä.
Sähköankerias käyttää myös sähköiskua tuntiessaan olonsa uhatuksi.


title: Sähköankerias

text: Sähköankerias hengittää suurimman osan hapestaan ilmakehästä ja joutuu näin ollen poikkeamaan välillä pinnassa. Sähköankeriaat voivat olla jopa 2,9 metrin mittaisia ja ne syövät pikkueläimiä, lähinnä kaloja. Sähköankerias tuottaa sähköä erityisten sähköelinten avulla.


title: Sähköankerias

text:
Sähköankeriaan vartalo on tumma, liereä ja pitkulainen, lähes suomuton. Vatsapuoli on kalan peräosassa kellertävä. Pää on litteä ja suu iso, kummassakin leuassa on yksi rivi kartiomaisia hampaita.
Sähköankeriasta tavataan Guyanassa, Orinoco-joessa ja Amazonin vesistön keski- ja alajuoksulla. Se viihtyy lähellä joen mutaista pohjaa ja joskus suoalueilla, varjoisissa vesissä.


title: Nikkeli (Murmanskin alue)

text: Nikkeli eli Nikel (; suom. aikaisemmin Kolosjoki) on kaupunkityyppinen taajama ja samannimisen kaupunkikunnan keskus Petsamon piirissä Murmanskin alueella Venäjällä. Nikkeli on myös Petsamon piirin hallinnollinen keskus. Taajama sijaitse noin seitsemän kilometrin päässä Norjan rajasta. Taajama, jonka rakentaminen aloitettiin 1937 oli vuoteen 1944 Suomelle kuuluneen Petsamon kunnan nuorin asutuskeskus, Kolosjoki. Petsamo ja Kolosjoki sen mukana luovutettiin vuonna 1944 Neuvostoliitolle.


title: Nikkeli (Murmanskin alue)

text: Nykyisen Nikkelin kaupunkikunnan alue kattaa Petsamon piirin eteläosan. Vuoden 2010 väestönlaskenannan mukaan koko Petsamon piirin asukasluku oli 38 920. Nikkelin kaupunkikunnassa osuus oli 13 131 henkeä, joista Nikkelin taajamassa asui 12 756 ja maaseudulla 375 ihmistä.


title: Nikkeli (Murmanskin alue)

text:
Siihen kuuluvat asutuskeskukset:Petsamotunturien alueelta löytyi huomattavia nikkeliesiintymiä, joiden koko arvioitiin viideksi miljoonaksi tonniksi (1934). Suurin näistä löydöistä sijoittui Kaulatunturin alueelle. Vuonna 1934 Suomen valtio vuokrasi valtausalueen kanadalaisen International Nickel Co (Inco) -
kaivosyhtiön englantilaiselle tytäryhtiölle The Mond Nickel Co:lle, joka perusti kaivostoimintaa varten Petsamon Nikkeli Oy -nimisen tytäryhtiön. Yhtiö aloitti kaivostoiminnan valmistelut vuonna 1935 ja seuraavana vuonna tehtiin päätös kaivoksen ja kaivoskaupungin perustamisesta.


title: Nikkeli (Murmanskin alue)

text:
Petsamon Nikkeli Oy rakennutti Kaulatunturin kaivokseen myös kapearaiteisen kaivosradan jonka
raideleveys oli 750 mm. Lisäksi yhtiö rakensi raideleveydeltään normaalin (1435 mm) teollisuusradan kaivokselta läheiseen sulattoon. Yhtiön tarkoituksena oli yhdistää Kolosjoki
rautateitse Liinahamarin satamaan. Mitä yhtiö sai rakennettua suunnitellusta radasta talvisodan
puhkeamiseen mennessä on vielä epäselvää, mutta Helsingin Sanomat julkaisi 1939 valokuvan
sähköistetystä radasta ja rautatietunnelista. Lisäksi tiedetään että yhtiö osti Norjasta
AS Sydvaranger-kaivosyhtiöltä Kirkkoniemestä Björnevatnin kaivosradalta kaksi käytettyä höyryveturia.
Kaivostyöt aloitettiin Kaulatunturilla, josta louhittu malmi kuljetettiin rautateitse läheiseen sulattoon. Sulaton sähköuunit olivat tuolloin maailman suurimmat. Energia Kolosjoen sulattoon saatiin Paatsjoen Jäniskoskeen rakennetusta voimalaitoksesta. Kolosjoen kaivosteollisuuskaupungin rakentaminen alkoi varsinaisesti 1937. Kaivoksen ja jalostuslaitosten lisäksi rakennettiin asuinkerrostaloja ja muita rakennuksia, vesijohto- ja viemäriverkosto sekä muuta infrastuktuuria. Kolosjoen rakentamisella oli suuri työllistävä vaikutus, sillä jo vuonna 1938 Kolosjokea rakentamassa oli noin 700 miestä. Vuonna 1939 koko Petsamon alueella oli kaivostoiminnan aiheuttamissa rakennustöissä jo noin 2 500 miestä, joista Kolosjoella noin 1 200 – 1 300, Jäniskosken voimalaitoksella 600–900 ja Liinahamarin sataman laajennustöissä 200–300 miestä. Myös lentokentän rakentaminen aloitettiin ja tehtiin periaatepäätös Rovaniemi–Petsamo-rautatien rakentamisesta. Valtavan työntekijämäärän vuoksi alueella oli asunto- ja elintarvikepulaa sekä sosiaalisia ongelmia.


title: Nikkeli (Murmanskin alue)

text: Kolosjoen kaivoskaupungin suotuisa kehitys katkesi talvisotaan, mutta sodan jälkeen rakennustöitä päästiin taas jatkamaan. Kesällä 1940 kaivokset siirtyivät Suomen valtion hallintaan ja malmia alettiin myydä Saksaan. Louhinta kaivoksessa päästiin aloittamaan vielä saman vuoden aikana. Rakentaminen alueelle jatkui edelleen, mutta katkesi jatkosodan sytyttyä. Jatkosodan hyökkäysvaiheen jälkeen rakennustyöt saatiin taas käyntiin. Jatkosodan aikana Kolosjokea oli rakentamassa myös sotavankeja ja työvelvollisia. Jäniskosken voimalaitos käynnistettiin 1942 ja Kolosjoen sulattamon toinen uuni 1943. Saksalaiset avasivat läheiseen Kammikivitunturiin avolouhoksen nikkelin saannin lisäämiseksi. Kaivos ja sulatto toimivat täydellä teolla vuoden 1944 alussa, työllistäen noin 1 570 henkeä, joista oli sotavankeja 360. Kolosjoen nikkelikaivos tuotti vuosina 1940–1944 yhteensä noin 16 000 tonnia nikkeliä, josta 90 % kuljetettiin Saksaan.


title: Nikkeli (Murmanskin alue)

text: Saksalaisten sota-ajan rautatierakennushankkeista Petsamossa on taltioitu hyvin vähän tietoa. Luultavasti he aloittivat 1942 uudelleen International Nickel Co:n kesken jääneen Kolosjoki–Liinahamari-radan rakennustyöt. Kuinka paljon uutta rataa saatiin valmiiksi syyskuuhun 1944 mennessä ei ole tiedossa.


title: Nikkeli (Murmanskin alue)

text: Moskovan välirauhansopimus solmittiin syyskuussa 1944 ja Suomi luovutti Petsamon Neuvostoliitolle. Saksalaiset vetäytyivät Petsamosta Norjaan lokakuussa 1944. Samalla he tuhosivat muun muassa Jäniskosken voimalaitoksen ja osittain Kolosjoen sulaton. Alueen siirtyminen Neuvostoliitolle vahvistettiin Pariisin rauhansopimuksessa 1947.


title: Nikkeli (Murmanskin alue)

text:
Kolosjoen siirryttyä Neuvostoliitolle on siellä jatkettu nikkelimalmin louhintaa. Nikkelimalmivarat ovat osoittautuneet paljon 1930-luvun arvioita suuremmiksi. Vuonna 1945 suomalaisten rakentamasta Kolosjoesta muodostettiin Nikel-niminen kaupunkityyppinen taajama. Nikel yhdistettiin rautateitse Murmanskiin vasta 1966.
Venäläiset ostivat vuonna 1945 Englannista kuusi 1524 mm raideleveydelle rakennettua dieselveturia Pechengaan joten rataa rakensi Neuvostoliiton Sisäasiainministeriö (MVD) Petsamoon heti sodan päättymisen jälkeen.


title: Nikkeli (Murmanskin alue)

text:
Nikkelikaivoksille Neuvostoliitto hankki 1945 Yhdysvalloista Vulcan Iron Works Co:n valmistamia kapearaidesähkövetureita joihin Westinghouse Co toimitti sähköiset järjestelmät. Nämä veturit olivat vielä käytössä Kaulatunturin kaivoksella vuonna 1992. Neuvostoliiton Sisäasiainministeriö (MVD) teki 23. huhtikuuta 1951 päätöksen rakentaa rautatien Liinahamari - Petsamo - Kitsa käyttäen rakennushankkeeseen vankityövoimaa. Rautatierakennushanke No 511 aloitettiin välittömästi jo 29. huhtikuuta 1951. Rakennushankkeesen kuului myös Punalippuisen Pohjoisen Laivaston uuteen tukikohtaan Kilpijärvelle vievän rautatien alku noin 10 km (Ylä) Luostarista.
Rakennustöiden päällikkönä toimi insinöörimajuri B.I.Tsvelodub ja niihin osallistui:Nämä rakensivat ainakin loppuun Liinahamarin - Yläluostarin - Kolosjoen kaivosradan ja jatkoivat Muurmannin radalla sijainneen Kitsan ja (Ylä) Luostarin välisen radan rakentamista. Stalinin kuoleman jälkeen maaliskuussa 1953 rautatierakennushanke pantiin jäihin ja koko rakennushanke lopetettiin 19. toukokuuta 1953.


title: Nikkeli (Murmanskin alue)

text: Nikkelimalmin louhinta ja jalostus ovat aiheuttaneet runsaasti haitallisia päästöjä ja alueen luonto on nykyisin pahoin saastunut. Ympäristöongelmat tiedettiin jo Suomen aloittaessa kaivostoimintaa.


title: Nikkeli (Murmanskin alue)

text: Nikkelin keskusaukiolla oleva obeliski on sama monoliitti, jonka suomalaiset pystyttivät Alaluostarille 1938 Petsamon Suomeen liittämisen muistoksi. Syyskuussa 1944 Suomen suorittaman Petsamon luovutuksen jälkeen obeliski on siirretty nykyiselle paikalleen, jossa se on muistomerkkinä lokakuussa 1944 tapahtuneelle saksalaisjoukkojen ajamiselle pois Petsamon alueelta.


title: Hydra (kuu)

text: Hydra, joka tunnetaan myös nimellä (134340) Pluto II, on Pluton ja Kharonin kiertoradalta löytyneen kiertolaisen nimi. Se on toinen kahdesta Hubble-avaruusteleskoopin kesäkuussa 2005 löytämästä kiertolaisesta. "Pluto Companion Search Team" -työryhmään kuuluivat Hal A. Weaver, S. Alan Stern, Max J. Mutchler, Andrew J. Steffl, Marc W. Buie, William J. Merline, John R. Spencer, Eliot F. Young ja Leslie A. Young. Nimensä kuu on saanut kreikkalaisen mytologian yhdeksänpäiseltä Hydralta. Aluksi Hydra tunnettiin väliaikaisella nimellä S/2005 P 1.


title: Hydra (kuu)

text: Kappaleen löytämiseen johtaneet valokuvat otettiin 15.–18. toukokuuta 2005 välisenä aikana. Ensimmäisenä kiertolaiset havaitsi Max J. Mutchler 15. kesäkuuta 2005. Havainnoista tiedotettiin 31. lokakuuta 2005, kun löytö oli varmistunut.


title: Hydra (kuu)

text: Hydra kiertää Pluton ja Kharonin yhteistä painovoimakeskusta samantasoisella kiertoradalla kuin kaksoiskääpiöplaneettajärjestelmän komponentit toisiaan ja näiden toinen kuu Nix noin 65 000 kilometrin etäisyydellä kääpiöplaneetasta. Nixistä poiketen Hydran kiertorata on lähes ympyränmuotoinen, eksentrisyyden ollessa 0,0052. Kiertoaika on 38,2 vuorokautta, joka eroaa sen emokääpiöplaneettojen keskinäisestä kiertoajasta vain 0,3 prosenttia. Eron uskotaan selittävän Pluton ja Kharonin painovoimakenttien 15 prosentin suuruisen paikallisen ja säännöllisen vaihtelun.


title: Hydra (kuu)

text: Hydran kokoa ei ole vielä tarkasti mitattu, mutta sen halkaisijan arvellaan olevan noin 44—130 kilometriä. Kappaleen kirkkaus on lähes sama kuin Nixin, mutta kirkkausvaihteluiden eroksi on havaittu jopa 25 %. Tämän vuoksi Hydran uskottiin aluksi olleen kappaleista suurempi. Kirkkauserot johtunevat pinnanmuodoista. Hydra vaikuttaa olevan spektrisesti jopa neutraalimpi kuin Kharon, Pluton ja Nixin ollessa punaisempia. Punainen ja harmaa ovat yleisiä värejä Kuiperin vyöhykkeen taivaankappaleilla. Pluton ja sen kiertolaisten värejä on kuitenkin hankala selittää törmäysteorian avulla.


title: Hydra (kuu)

text: New Horizons -luotain tutki Plutoa ja sen kumppaneita vuonna 2015.


title: Troija (elokuva)

text: Troija ("Troy") on Wolfgang Petersenin ohjaama elokuva vuodelta 2004. Se perustuu Homeroksen kirjoittamaan Iliakseen, joka kertoo Troijan sodasta. Elokuva on tehty runoelmaa toimintapitoisemmaksi.Elokuva oli ehdolla Oscar-palkintoon parhaasta puvustuksesta.


title: Bob Lind

text: Bob Lind (s. 25. marraskuuta 1942) on yhdysvaltalainen muusikko ja kirjailija. Hän solmi vuonna 1965 levytyssopimuksen World Pacificin kanssa. Seuraavana vuonna hän julkaisi listoille päässeen singlensä "Elusive Butterfly". Hän vetäytyi musiikkibisneksestä vuonna 1969 julkaistuaan kolme albumia ja kaksi singleä. Nykyään Lind asuu Floridassa ja työskentelee kirjailijana. Hän on kirjoittanut viisi romaania.


title: Alli Paasikivi

text: Allina Amanda ”Alli” Paasikivi (o.s. Valve, vuoteen 1907 saakka Hildén, 19. joulukuuta 1879 Kärkölä – 13. kesäkuuta 1960 Helsinki) oli presidentti Juho Kusti Paasikiven toinen vaimo. Heidät vihittiin vuonna 1934, kolme vuotta Anna Paasikiven kuoleman jälkeen.


title: Alli Paasikivi

text: Alli syntyi marraskuussa 1879 Kärkölän pitäjässä kenkäkauppias Andreas Hildénin perheeseen. Hän oli perheen kolmesta tyttärestä keskimmäinen. Perhe muutti Helsinkiin, kun Alli oli yhdeksänvuotias. Vuonna 1907 Hildénit vaihtoivat nimensä Valveeksi. Hän kävi Helsingin Suomalaista Yhteiskoulua, mutta lopetti jo 7. luokalta, koska halusi näyttelijäksi. Hän oli huomattu seurapiirien kaunotar ja pääsi näyttelemään Suomalaiseen teatteriin, jota johtivat Kaarlo ja Emilie Bergbom. Kun teatteritalo valmistui 1902, teatterin nimeksi tuli Suomen Kansallisteatteri. Alli Valve oli lähes 30 vuotta Kansallis-Osake-Pankin työntekijänä yleten vähitellen prokuristiksi. Vuonna 1934 hän avioitui kokoomuksen puheenjohtajan, pankinjohtaja J. K. Paasikiven kanssa.


title: Alli Paasikivi

text: Alli ei osallistunut suoranaisesti politiikkaan, vaikka toimikin satunnaisesti aviomiehensä tukijoukoissa. Hän oli sotien aikana Lotta Svärdissä ja toimi myöhemmin sotainvalidien auttajana. Hänen kunniakseen on perustettu Alli Paasikivi -säätiö, joka myöntää avustuksia ja apurahoja perheen sosiaalisen turvallisuuden lisäämiseksi yhteiskunnassa sekä Suomen kotien aineellisen ja henkisen tason kohottamiseksi.


title: Alli Paasikivi

text: Alli Paasikivi on ikuistettu myös suomalaiseen tuberkuloosia vastustavaan postimerkkiin 1947.


title: Alli Paasikivi

text: Iän tai muun syyn takia roikkuvat käsivarren ojentajalihakset ovat saaneet Alli Paasikiven mukaan nimityksen ”allit”. Paasikivien avioituessa Alli Paasikivi oli reippaasti yli viisikymppinen, ja kun J. K. Paasikivestä tuli tasavallan presidentti, rouva Paasikivi oli 66-vuotias. Hän pukeutui näyttävästi ja käytti hihattomia iltapukuja, vaikka hänen käsivarsistaan oli jo kadonnut nuoruuden piukeus. Asuvalintaa kerrotaan jopa paheksutun. Lehtikuvista Paasikiven ”allit” oli tapana retusoida pois.


title: Alli Paasikivi

text: Kun Reino Helismaan 1948 sanoittama ja esittämä kappale ”Suutarin tyttären pihalla” joutui Yleisradiossa esityskieltoon, kansan keskuuteen levisi huhu, että kiellon takana oli presidentin rouva Paasikivi. Peter von Bagh ja Ilpo Hakasalo arvioivat myöhemmin Ylen musiikkiraadin olleen yksinkertaisesti eri mieltä Helismaan esityksen taiteellisuudesta.


title: Eric Bana

text: Eric Bana (oik. Eric Banadinovich; s. 9. elokuuta 1968) on australialainen näyttelijä. Hän syntyi Melbournessa, Australiassa kroatialaiselle Ivanille ja saksalaiselle Eleanor Banadinovichille. Hänellä on myös vanhempi veli Anthony, joka syntyi 1965. Eric on naimisissa Rebecca Gleesonin kanssa ja heillä on kaksi lasta, Klaus (s. elokuussa 1999) ja Sophia (s. huhtikuussa 2002).


title: Eric Bana

text: Bana on näytellyt muun muassa elokuvissa "Troija, Isku Mogadishuun, Hulk ja München".


title: Aksel Schiøtz

text: Aksel Schiøtz (1906 Roskilde – 1975 Kööpenhamina) oli tanskalainen tenorilaulaja.


title: Aksel Schiøtz

text: Schiøtz debytoi vuonna 1931 Kööpenhaminassa esiintymällä Mozartin oopperassa "Così fan tutte".


title: Aksel Schiøtz

text: Schiøtz tulkitsi oopperan lisäksi Schubertin, Schumannin ja Bellmanin lauluja. 1940-luvulla hän saavutti suosiota laulamalla tanskalaisia kansanlauluja. Vuosina 1955-1957 Schiøtz toimi musiikin professorina Minnesotan yliopistossa.


title: Natalja Podolskaja

text: Natalja Podolskaja (, s. 20. toukokuuta 1982 Mahiljou) on valkovenäläinen laulaja, joka edusti Venäjää toukokuun 2005 Euroviisuissa kappaleella ”Nobody Hurt No One”.


title: Natalja Podolskaja

text: Podolskaja syntyi Mahiljoussa ja aloitti pianonsoiton yhdeksänvuotiaana. Pian hän alkoi myös laulaa. Hän muutti Moskovaan vuonna 2002. Vuosina 1999–2004 hän opiskeli lakia.


title: Natalja Podolskaja

text: Suomalainen iskelmälaulaja Laura Voutilainen on julkaissut Natalian ”Жар-птица” (Zhar-ptica) -kappaleesta oman versionsa ”Monta monta”.


title: Lentokapteeni

text: Lentokapteeni on Suomessa tasavallan presidentin myöntämä arvonimi, joka kuuluu 15. ryhmään. Arvonimestä maksettavan veron määrä on joko .


title: Lentokapteeni

text: Arvonimi voidaan myöntää ansioituneille ilmailun parissa työskenteleville tai ansioituneille ilmailun harrastajille. Vuosien 1918–2013 aikana lentokapteenin arvonimi on myönnetty 93 henkilölle.


title: Lentokapteeni

text: Tasavallan presidentti myönsi ensimmäiset lentokapteenin arvonimet 19. lokakuuta 1934. Molemmat arvonimen saajat Gunnar Lihr ja Ville Leppänen olivat Aero Oy:n, nykyisen Finnairin edeltäjän, lentäjiä.


title: Lentokapteeni

text: Tasavallan presidentin myöntämiä lentokapteenin arvonimiä vuodesta 1934 alkaen. Luettelossa ei ehkä ole kaikkia myönnettyjä arvonimiä vuosilta 2014–2018.


title: Jõhvi

text: Jõhvi on epäitsenäinen kaupunki koillisessa Virossa. Se on myös Jõhvin kunnan hallinnollinen keskus ja Itä-Virumaan maakunnan keskuspaikka. Jõhvi sijaitsee noin 50 kilometrin päässä Venäjän rajalta, ja vironkieliset ovat kaupungissa vähemmistönä (35 prosenttia väestöstä vuonna 2011).


title: Jõhvi

text: Asukkaita Jõhvissä on noin 10 669 ja asukastiheys 1 413 asukasta neliökilometrillä (1.1.2015). Sen pinta-ala 7,55 neliökilometriä.


title: Jõhvi

text: Jõhvi mainittiin ensimmäisen kerran vuonna 1241 tanskalaisissa asiakirjoissa, jolloin paikasta käytettiin nimeä "Gevi". Paikan kehitykseen on vaikuttanut sijainti vanhojen kauppateiden varrella. Vuonna 1782 rakennettiin Jõhvin kautta kulkeva Tallinnan ja Pietarin välinen postitie ja samana vuonna Jõhviin rakennettiin myös postirakennus.


title: Jõhvi

text: Kaupunginoikeudet Jõhvi sai vuonna 1938 ja vuodesta 1949 kaupungista tuli kunnan keskus. Jõhvi liitettiin Kohtla-Järveen vuonna 1960, mutta sitä tuli itsenäinen kaupunki jälleen vuonna 1991. Kaupunki liitettiin osaksi Jõhvin kuntaa 16.6.2005, ja siitä tuli epäitsenäinen kaupunki ().


title: Jõhvi

text: Vuoden 2011 väestönlaskennan mukaan Jõhvin epäitsenäisessä kaupungissa oli 10 775 asukasta, joista 3 717 (34,5 %) oli virolaisia, 6 003 (55,7 %) venäläisiä ja 1 035 (9,6 %) muita kansallisuuksia.


title: Mauno Ahonen

text: Mauno Ahonen voi tarkoittaa:


title: Karl Söderholm

text: Karl Gustaf (K. G.) Söderholm (9. joulukuuta 1859 Loviisa – 17. kesäkuuta 1948 Pernaja) oli Vaasan hovioikeuden ja korkeimman hallinto-oikeuden presidentti sekä Åbo Akademin kansleri. Hän oli RKP:n kansanedustajana ja toimi oikeusministerinä neljässä eri hallituksessa. RKP:ssä Söderholm kuului sen sisäiseen ryhmittymään nimeltä Svensk Vänster.


title: Karl Söderholm

text: Söderholmin vanhemmat olivat kauppias Gustaf Gabriel Söderholm ja Christina Sofia Nyman. Hän pääsi ylioppilaaksi 1877, valmistui filosofian kandidaatiksi 1882 ja lakitieteen kandidaatiksi 1886 sekä sai varatuomarin arvon 1888. Naimisiin Söderholm meni vuonna 1885 Eva Öhbergin kanssa.


title: Karl Söderholm

text: Opintojensa jälkeen Söderholm toimi senaatin oikeusosaston ylimääräisenä kopistina 1889–1892, maanviljelyshallituksen kanslistina 1892–1893, senaatin oikeustoimituskunnan kanslistina 1893–1897 ja senaatin oikeusosaston protokollasihteerinä 1897–1899. Tämän jälkeen Söderholm siirtyi Vaasan hovioikeuteen ja oli siellä asessorina 1899–1909, hovioikeudenneuvoksena 1909–1917 ja hovioikeuden presidenttinä 1917–1923. Viimeksi Söderholm oli korkeimman hallinto-oikeuden presidenttinä 1923–1929 ja Åbo Akademin kanslerina 1933–1941. Åbo Akademi myönsi Söderholmille filosofian kunniatohtorin arvon 1927.


title: Karl Söderholm

text: Söderholm oli porvarissäädyn jäsenenä 1904–1906 säätyvaltiopäivillä ja sen jälkeen RKP:n kansanedustajana 1907–1913 ja 1917 edustaen Uudenmaan läänin vaalipiiriä. Hän oli eduskunnan ensimmäinen varapuhemies 1910–1912, toinen varapuhemies 1909, 1910 ja 1913 sekä toimi lakivaliokunnan puheenjohtajana 1907–1908, 1909 ja 1913 sekä perustuslakivaliokunnan puheenjohtajana 1912. Söderholm oli RKP:n mandaatilla oikeusministerinä Ingmanin I hallituksessa 1918–1919, Kaarlo Castrenin hallituksessa 1919, Erichin hallituksessa 1920 ja Svinhufvudin II hallituksessa 1930–1931.


title: Karl Söderholm

text: Vuoden 1925 presidentinvaalissa Söderholm oli RKP:n ehdokkaana ja sai ensimmäisellä kierroksella 35 valitsijamiesääntä. Hän oli myös jäsenenä Helsingin kaupunginvaltuustossa ja toimi Suomen lainopillisen yhdistyksen sihteerinä.


title: Matti Väisänen (kansanedustaja)

text: Matti Väisänen (25. helmikuuta 1887 Kaavi – 24. huhtikuuta 1939 Helsinki) oli suomalainen vasemmistopoliitikko. Hän oli Suomen ammattijärjestön puheenjohtaja vuosina 1920–1923 ja Suomen sosialistisen työväenpuolueen kansanedustaja syyskuusta joulukuuhun 1922, jolloin hänet julistettiin edustajantoimeen oikeudettomaksi.


title: Matti Väisänen (kansanedustaja)

text: Vuoden 1925 presidentinvaalissa Väisänen oli Sosialistisen työväen ja pienviljelijöiden vaaliliiton ehdokas. Kommunistien ehdokaslistat saivat 16 valitsijamiestä ja 41 213 ääntä (6,6 %). Väisänen oli tuomittu 1923 poliittisista syistä 16 muun kansanedustajan kanssa vankilaan, ja hänelle annetut äänet hylättiin.


title: Matti Väisänen (kansanedustaja)

text: SAJ:n sihteerinä 1920- ja 1930-luvun vaihteessa toiminut Väisänen kuului kommunisteja arvostelleen sosialistisen Suomen työväen vasemmistoryhmän tunnetuimpiin aktivisteihin. Hän oli vasemmistoryhmän ammattiyhdistysvaliokunnan puheenjohtaja.


title: Johan Helo

text: Johan Helo (vuoteen 1906 Helenius; 22. elokuuta 1889 Helsinki – 25. lokakuuta 1966 Helsinki) oli suomalainen poliitikko.


title: Johan Helo

text: Helo valmistui ylioppilaaksi vuonna 1908, filosofian kandidaatiksi 1911, vihittiin filosofian maisteriksi 1914, filosofian lisensiaatiksi 1914 ja filosofian tohtoriksi samoin 1914 aiheenaan "Ueber die Newtonsche Naerungsmethode und eine Verallgemeinerung derselben". Hän suoritti myös kasvatusopin tutkinnon 1913, ylemmän oikeustutkinnon 1928, lainopin kandidaatin tutkinnon samoin 1928 ja sai varatuomarin arvon 1934.


title: Johan Helo

text: Helo toimi matematiikan, fysiikan ja kirjanpidon opettajana eri lyseoissa 1911–1922 ja 1925–1928.


title: Johan Helo

text: Puoluekannaltaan Helo oli alkuun sosiaalidemokraatti, sotien jälkeen kansandemokraatti. Hän toimi Tannerin hallituksen sosiaaliministerinä 13. joulukuuta 1926–15. marraskuuta 1927 ja myöhemmin kulkulaitosten ja yleisten töiden ministerinä 15. marraskuuta 1927 – 17. joulukuuta 1927. Siirtyessään Helsingin kaupungin rahatoimenjohtajaksi hän luopui kansanedustajuudesta. Hänen tilalleen nousi Toivo Nokelainen.


title: Johan Helo

text: Vuoden 1940 presidentinvaalissa Helo oli SDP:stä erotettujen perustaman Sosialistisen eduskuntaryhmän eli niin sanottujen kuutosten ehdokas ja sai neljä valitsijamiesääntä. Sotien aikana hän oli vankilassa poliittisista syistä. Sotien jälkeen Helo valittiin Suomen Kansan Demokraattisen Liiton kansanedustajaksi, mutta hän luopui virasta tammikuussa 1946 tultuaan valituksi Suomen Pariisin lähettilääksi. Hänen tilalleen nousi Antti Virtanen. (Suur)lähettiläänä hän oli vuoteen 1956 asti.


title: Johan Helo

text: Helon puoliso oli näyttelijä Lullan Helo (Anna Elina, o.s. Valve), joka on käyttänyt salanimeä Kari Wilkman.


title: Eino Kilpi

text: Juho Eino Kilpi (alkuaan Johan Eino Blomros; 7. kesäkuuta 1889 Uusikaupunki – 7. kesäkuuta 1963 Helsinki) oli suomalainen vasemmistolainen poliitikko ja sanomalehtimies. Hän loi pitkän uran Suomen Sosialidemokraattisen Puolueen (SDP) riveissä ja toimi sen pää-äänenkannattaja Suomen Sosialidemokraatin päätoimittajana 1932–1947, kunnes siirtyi vuonna 1948 Suomen Kansan Demokraattiseen Liittoon (SKDL). Hän oli kansanedustajana 1930–1933 ja 1948–1962 sekä useassa eri ministerinvirassa 1945–1948. Yhteensä Kilpi ehti olla ministerinä 1 200 päivää. Hän oli myös SKDL:n presidenttiehdokkaana vuoden 1956 presidentinvaalissa.


title: Eino Kilpi

text: Kilven siirtymiseen vasemmalle – ensin sosiaalidemokraatteihin ja myöhemmin kansandemokraatteihin – vaikutti merkittävästi hänen kansanedustajavaimonsa Sylvi-Kyllikki Kilpi, joka teki samat valinnat jo aiemmin.


title: Eino Kilpi

text: Eino Blomros syntyi Uudessakaupungissa ompelija Aina Blomrosin aviottomana lapsena, mutta pääsi kodin köyhyydestä huolimatta opintielle. Hän kirjoitti ylioppilaaksi vuonna 1910 ja lähti opiskelemaan yliopistoon Helsinkiin, jossa myös suomensi sukunimensä "Kilveksi". Hän joutui keskeyttämään opintonsa kahden vuoden kuluttua lainarahojen loputtua ja ryhtyi toimittajaksi, ensin lyhytaikaisesti kotikaupungissaan ilmestyneeseen Vakka-Suomeen. Kilpi toimi sitten vuosina 1912–1919 toimittajana Turun Sanomissa ja oli lehden tavoin poliittisesti liberaali ja lähellä nuorsuomalaisten vasenta siipeä. Hän pysytteli sivussa sisällissodan tapahtumista. Tavattuaan tulevan vaimonsa Sylvi-Kyllikki Kilven (omaa sukua Sinervo) hän läheni kuitenkin sosiaalidemokraatteja. Pari vihittiin kesällä 1920 ja pari kuukautta Rauman Sanomien päätoimittajana ollut Eino Kilpi siirtyi Tampereelle sosiaalidemokraattisen Kansan Lehden toimittajaksi.


title: Eino Kilpi

text: Kun Anton Huotari siirtyi Helsinkiin, Kilvestä tuli seuraavana vuonna (1921) Kansan Lehden päätoimittaja; hän jatkoi tehtävässä vuoteen 1932. Sosiaalidemokraattisen vakaumuksensa vahvistuttua hän tuli myös mukaan kunnallispolitiikkaan, ja hänet valittiin Tampereen kaupunginvaltuuston ja -hallituksen jäseneksi sekä SDP:n Tampereen kunnallisjärjestön puheenjohtajaksi. SDP:ssä Kilvestä tuli vakaa Väinö Tannerin linjan kannattaja. Hänet nimitettiin – jälleen Huotarin seuraajana – myös Suomen Sosialidemokraatin päätoimittajaksi helmikuussa 1932 nimenomaan puolueen ”tannerilaisten” edustajana. Ensimmäisen kansanedustajakautensa päätyttyä vuonna 1933 Kilpi uppoutui päätoimittajan työhönsä, mutta toimi myös Helsingin kunnallispolitiikassa.


title: Eino Kilpi

text: Kilpi pysyi puoluejohdon tannerilaisen linjan tukijana läpi 1930-luvun ja sotavuosien, mutta alkoi jatkosodan aikana tukea rauhanoppositiota. Jo tammikuun alussa 1942 hän oli pääkirjoituksessaan ”Lähimmät huolemme” ehdottanut erillisrauhaa Suomen ja Neuvostoliiton välille, minkä sensuuri oli vahingossa päästänyt läpi. Kilpi ei esiintynyt rauhanopposition riveissä yhtä avoimesti kuin vaimonsa ja jätti allekirjoittamatta Kolmenkymmenenkolmen kirjelmän, mutta Tanner ei silti pitänyt häntä enää ”täysin luotettavana”.


title: Eino Kilpi

text: Sodan jälkeen Kilpi myötäili SDP:n vasemmalle kallistuvaa puolueoppositiota, mutta yritti yhä välttää konfliktia puolueen johdon kanssa. Hänet valittiin sosiaaliministeriksi Paasikiven III hallitukseen 1945 ja opetusministeriksi Pekkalan hallitukseen 1946. Samana syksynä Sylvi-Kyllikki Kilpi loikkasi SDP:stä SKDL:ään yhdessä kansanedustaja Atos Wirtasen kanssa. Kun Wirtanen maaliskuussa 1947 oli erotettu sosiaalidemokraattien Arbetarbladetin päätoimittajan paikalta, Kilpi puolusti häntä Suomen Sosialidemokraatin sivuilla. Rangaistuksena tästä lehteä julkaisevan Kansanvallan johtokunta päätti 2. huhtikuuta erottaa vuorostaan Kilven päätoimittajan tehtävästä. Kun puolueen johtoa edustava ”asevelijuntta” pudotti hänet myös Helsingin kaupunginhallituksesta, päätti Kilpikin siirtyä kansandemokraatteihin.


title: Eino Kilpi

text: SKDL:ssä Kilvelle tarjottiin heti kätelyssä J. W. Kedon kuoleman jäljiltä vapautunutta puheenjohtajan paikkaa, josta hän kuitenkin kieltäytyi. Sen sijaan hänestä tuli toukokuussa 1948 sisäministeri erotetun Yrjö Leinon tilalle, kun SKDL ei halunnut luopua paikasta, mutta muut hallituspuolueet eivät halunneet uutta kommunistia sisäministeriksi. Sitä ennen hän oli ehtinyt olla lyhyen aikaa valtion tiedotuslaitoksen johtajana. Sisäministerikausi päättyi muutaman kuukauden kuluttua vaaleihin, joissa Kilpi palasi eduskuntaan SKDL:n edustajana. SKDL:ssä hän edusti hyvin maltillista linjaa ja kohosi kesällä 1949 puolueen varapuheenjohtajaksi, jona toimi vuoteen 1962. Eduskunnassa Kilpi oli sivistysvaliokunnan puheenjohtaja 1950–1954 ja 1955–1962. Hän kuului myös Pohjoismaiden neuvoston Suomen valtuuskuntaan 1956–1962.


title: Eino Kilpi

text: Kilpi oli vuoden 1956 presidentinvaalissa SKDL:n ehdokkaana ja sai 18,7 % äänistä ja 56 valitsijamiestä. Kilven valitsijamiehet siirtyivät taktisista syistä kannattamaan vaalin toisella kierroksella osa Fagerholmia ja osa Kekkosta, mikä vaikutti vaalin ratkeamiseen Kekkosen eduksi. Kilpi oli itse ollut presidentin valitsijamiehenä vaaleissa 1931 ja 1950.


title: Eino Kilpi

text: Kun SKDL vuoden 1958 eduskuntavaaleissa kohosi suurimmaksi puolueeksi, presidentti Urho Kekkonen antoi vaalien jälkeen hallitustunnustelijan tehtävän ensimmäisenä Kilvelle. Kyseessä oli pelkkä muodollinen ele, sillä SDP ja TPSL kieltäytyivät suoralta kädeltä osallistumasta Kilven johtamaan hallitukseen, joten hän luopui tunnusteluista jo seuraavana päivänä.


title: Eino Kilpi

text: Eino ja Sylvi-Kyllikki Kilven poika oli toimittaja ja kansanedustaja Kalevi Kilpi. Kirjailija Elvi Sinervo oli Sylvi-Kyllikki Kilven siskona Eino Kilven käly. Sinervon puoliso taas oli poliitikko Mauri Ryömä.


title: Eino Kilpi

text: Eino, Sylvi-Kyllikki ja Kalevi Kilpi on haudattu perhehautaan Honkanummen hautausmaalle Vantaalle.


title: Luis Javier García Sanz

text: Luis Javier García Sanz (s. 24. kesäkuuta 1978 Badalona, Espanja) on espanjalainen jalkapalloilija, joka edustaa Australian pääsarjassa pelaavaa Central Coast Marinersia. Hän on monipuolinen hyökkäyspään pelaaja, sillä hän voi pelata molemmilla laidoilla hyökkääjänä ja keskikentällä.


title: Luis Javier García Sanz

text: García on Barcelonan kasvatti ja on edustanut Espanjassa myös Real Valladolidia, Toledoa, Tenerifeä, Atlético Madridia ja Racingia. Nousuun hänen uransa lähti englantilaisessa Liverpoolissa, jonne hän siirtyi Barcelonasta 9 miljoonalla eurolla elokuussa 2004. García oli yksi Liverpoolin monista espanjalaispelaajista ja oli pelannut Liverpool-valmentaja Rafael Benítezin alaisuudessa myös Tenerifen paidassa. García palasi Espanjaan kesällä 2007 liityttyään Atlético Madridin joukkueseen toisen kerran urallaan.


title: Luis Javier García Sanz

text: Ennen Panathinaikosiin siirytmistään García edusti Racing Santanderia.


title: Luis Javier García Sanz

text: Espanjan maajoukkueessa García debytoi harjoitusottelussa Kiinaa vastaan 26. maaliskuuta 2005. Hän kuului maajoukkueen kokoonpanoon vuoden 2006 MM-kilpailuissa. Hän on pelannut Espanjan maajoukkueessa 18 ottelua tehden niissä neljä maalia.


title: Luis Javier García Sanz

text: Garcían perheeseen kuuluvat vaimo Raquel ja poika Joel.


title: Paavo Aitio

text: Paavo Johannes Aitio (14. heinäkuuta 1918 Turku – 1. kesäkuuta 1989 Turku) oli suomalainen poliitikko, joka toimi Suomen Kansan Demokraattisen Liiton (SKDL) kansanedustajana (1951–1977), ministerinä kahdessa hallituksessa sekä Turun ja Porin läänin maaherrana (1977–1985).


title: Paavo Aitio

text: Aitio syntyi turkulaisen kirvesmiehen perheeseen. Hän eteni kansakoulupohjalta jo nuorella iällä suurehkon turkulaisen Nylundin konetehtaan apupojasta konttoripäälliköksi. Hän astui politiikkaan sotien jälkeen sosialidemokraattien riveissä ja hänet valittiin Turun kaupunginvaltuustoon ja -hallitukseen vuonna 1945. Aitio kuitenkin siirtyi jo seuraavana vuonna kansandemokraatteihin, ensin Sosialistiseen yhtenäisyyspuolueeseen (SYP) ja lopulta 1948 varsinaiseen Suomen kommunistiseen puolueeseen (SKP). Hän toimi koko uransa lähinnä SKDL:n piirissä, joten SKP:n jäsenyys oli luultavasti pelkkä muodollisuus, jolla hän sai poliittisen uransa käyntiin. Aitio nousi eduskuntaan vaaleissa 1951. Hän johti SKDL:n liittoneuvostoa vuodet 1955–1979. Tunnetummaksi hän tuli kohotessaan eduskunnan varapuhemieheksi kesken kauden kuolleen Toivo Kujalan tilalle vuonna 1959. Hän jatkoi puhemiehistössä vuoteen 1968. Aitio oli myös presidentin valitsijamies vaaleissa 1950, 1956 ja 1968.


title: Paavo Aitio

text: 1960-luvulla Aitio oli vaaleissa saamiensa äänimäärien perusteella SKDL:n suosituimpia poliitikkoja, minkä vuoksi SKP antoi hänelle enemmän aatteellista liikkumavaraa reformistiseen suuntaan kuin monille muille. Hän oli SKDL:n ehdokkaana presidentinvaaleissa 1962 ja vuoden 1968 valitsijamiesvaaleissa Urho Kekkosen valitsijamiehenä hän sai lähes 21 000 ääntä. Aitio sai vuodesta 1964 alkaen tunnustella yhteistyötä SDP:n Väinö Leskisen ja maalaisliiton Arvo Korsimon kanssa, mikä johti lopulta kansanrintamahallituksen syntyyn vuoden 1966 vasemmiston vaalivoiton jälkeen. Aitio ei vielä tähän hallitukseen tullut mukaan, mutta siirtyi johtamaan eduskuntaryhmää.


title: Paavo Aitio

text: Aitio toimi kulkulaitosten ja yleisten töiden ministerinä Koiviston I hallituksessa 1968–1970 (nimeke muuttui 1.3.1970 liikenneministeriksi) sekä työvoimaministerinä hätätilahallituksena tunnetussa Miettusen II hallituksessa 1975–1976. Jälkimmäisessä hänen poliittisena sihteerinään oli Jorma Hentilä. Vasemmisto yritti 1970-luvulla useasti nostaa Aition takaisin eduskunnan puhemiehistöön, mutta eduskunnan porvarienemmistö äänesti toiseksi varapuhemieheksi aina kokoomuslaisen, vaikka SKDL oli 1972–1979 toiseksi suurin puolue ja kokoomus vasta neljänneksi suurin. Aitio nimitettiin vuoden 1977 alussa Turun ja Porin Läänin maaherraksi, jolloin hän jätti muun politiikan.


title: Paavo Aitio

text: Häntä kyseltiin vielä vuoden 1982 presidentinvaalien ehdokkaaksi, mutta hän kieltäytyi. Aitio vihittiin Turun yliopiston valtiotieteen kunniatohtoriksi vuonna 1980 ja hän sai ministerin arvonimen 1988, vuotta ennen kuolemaansa.


title: Paavo Aitio

text: Sukulaiset polttivat Aition laajan yksityisarkiston hänen kuoltuaan. Tarkoituksena oli tuhota mahdollisesti arkaluontoisia tietoja sisältäneet paperit. Aitiolla oli tapana tehdä yksityiskohtaisia muistiinpanoja lähes kaikista käymistään keskusteluista.


title: Africando

text: Africando on senegalilais-yhdysvaltalainen maailmanmusiikkiyhtye. Sen musiikissa on vaikutteita salsasta ja afrikkalaisesta musiikista.


title: Africando

text: Ryhmä senegalilaisia ja yhdysvaltalaisia muusikoita perusti Africandon vuonna 1990. Sen alkuperäisiä jäseniä olivat muun muassa Pape Seck, joka toimi aiemmin Star Bandissa sekä Medoune Diallo, joka toimi aiemmin Orchestra Baobabissa. Yhtyeen ensimmäinen albumi oli vuonna 1993 julkaistu "Trovador". Pape Seckin kuoltua vuonna 1995 hänen korvaajakseen valittiin beniniläinen Gnonnas Pedro.


title: Malakiitti

text: Malakiitti (emäksinen kuparikarbonaatti CuCO(OH)) on kuparimalmien muuttumistuloksena muodostuva voimakkaan vihreä mineraali.


title: Malakiitti

text: Malakiitti on nimetty kreikan kielen sanan "malche" (malva) – mukaan. Oletettavasti myös sanan "malakos" – pehmeä – mukaan.


title: Malakiitti

text: Malakiitti on tiivis, hienokiteinen mineraali ja esiintyy yleensä pyöreinä, munuaismaisina muodostumina: aggregaatteina (geol. termi: toisiinsa vain ulkonaisesti liittyvien osien kokonaisuus) (ks. kuvat). Malakiitti muodostaa harvoin silminnähtäviä kiteitä tai suuria yksivärisiä kappaleita; nämä ovatkin keräilijöiden keskuudessa haluttuja harvinaisuuksia.


title: Malakiitti

text: Malakiitti muodostaa myös toisinaan aggregaatteja atsuriitin (atsuurimalakiitti); turkoosin ja krysokollan (eilatinkivi) kanssa.


title: Malakiitti

text: Tunnetuimmat esiintymät olivat aikoinaan Uralilla, Venäjällä, Sverdlovskin lähellä, mistä Venäjän tsaarit louhituttivat malakiittia linnojensa sisustukseen seinäkoristeisiin ja kiviupotuksiin.


title: Malakiitti

text: Nykyisin Kinshasan Kongo tuottaa eniten, ja hienolaatuisinta malakiittia. Osa kivestä hiotaan paikan päällä muotoonsa, osa siirtyy suoraan raakakivenä maailmanmarkkinoille.


title: Malakiitti

text: Muita esiintymiä on mm. Australiassa, Chilessä, Arizonassa Yhdysvalloissa, ja Namibiassa, josta löytyy erityisesti kirkkaanvärisiä muunnoksia.


title: Malakiitti

text: Malakiittia on käytetty jo antiikin ajoilta asti. Sitä ovat käyttäneet mm. egyptiläiset, kreikkalaiset ja roomalaiset koruihin, amuletteihin, ja malakiittijauhetta luomivärinä. Keskiajalla sen uskottiin suojaavan noidilta, ja pikkulapsia vaaroilta.


title: Malakiitti

text: Malakiitti on suhteellisen pehmeä ja helposti naarmuuntuva (Mohs’in asteikolla 3,5-4): puukko (teräs) ja lasi naarmuttavat sitä helposti. Naarmuuntuvuudestaan huolimatta se on erittäin suosittu korukivenä ympäri maailman, ja etevästä lohkeavuudestaan huolimatta pyöröhionta kuitenkin jakaa kiveen kohdistuvat mahdolliset kolhut niin, ettei se halkea helposti.


title: Malakiitti

text: Malakiitti on myös erittäin suosittu materiaali erilaisten veistosten, pienten laattojen ja koriste-esineiden raaka-aineena. Mineraali näet esiintyy suhteellisen suurina kappaleina ja pehmeytensä ansiosta sitä on erittäin helppo työstää.


title: Malakiitti

text: Malakiitin viiru on vihreä mineraalin perusvärin mukaan. Tämä on huomattavissa esimerkiksi jo mineraalia työstettäessä: kivipöly on kirkkaanvihreää.


title: Sylvester James

text: Sylvester James (s. 6. syyskuuta 1947 Los Angeles, Kalifornia – k. 16. joulukuuta 1988 San Francisco, Kalifornia) oli yhdysvaltalainen disko-, soul- ja R&B-artisti.


title: Sylvester James

text: Sylvesterin ura alkoi hänen muutettuaan Los Angelesista San Franciscoon ja liityttyään The Cockettes -musikaaliryhmään. Ryhmästä tuli nopeasti erittäin suosittu, etenkin paikallisissa homopiireissä. Sylvester jätti ryhmän vuonna 1973 saatuaan levytyssopimuksen laulajana The Hot Bandissä. Yhtye levytti kaksi albumia: "Scratch My Flower" ja "Bazaar" ja olivat mukana kahdella kappaleella kokoomalevyllä "Lights Out In San Francisco".


title: Sylvester James

text: Sooloartistiksi Sylvester siirtyi 1978 tavattuaan tuottaja-säveltäjä Harvey Fuquan. Ensimmäinen albumi "Sylvester" oli pienoinen menestys molemmin puolin Atlanttia, mutta vasta seuraava levy "Step II" toi hänelle supertähden statuksen. Todellinen hitti oli ”You Make Me Feel (Mighty Real)”, joka oli alun perin sävelletty gospeliksi. Tässä vaiheessa Sylvesterin taustalaulajiksi oli palkattu Izora Rhodes ja Martha Wash, jotka esiintyivät nimellä Two Tons of Fun ja tunnetaan nykyään paremmin alkuperäisenä The Weather Girls -duona.


title: Sylvester James

text: Taiteellisten erimielisyyksien vuoksi Sylvester lähti Fuquan tallista ja liittyi säveltäjä/tuottaja Patrick Cowleyn levymerkille ja levytti ehkä suurimman kansainvälisen hittinsä ”Do Ya Wanna Funk”. Yhteistyö ei kuitenkaan kestänyt kovin kauan Cowleyn kuoleman johdosta.


title: Sylvester James

text: Seuraavat albumit Sylvester teki yhteistyössä parivaljakon Ken Kessie & Morey Goldstein kanssa, mutta syntyneet albumit ("M-1015", "Call Me") eivät saavuttaneet huippusuosiota, vaikkakin tanssilattialla soivat hitit ”Sex”, ”Take Me To Heaven” ja ”Band of Gold”. Sylvesterin viimeiseksi albumiksi jäi Warner Bros yhtiölle 1986 tehty "Mutual Attraction". Kesken jäänyt, kolme uutta kappaletta sisältänyt "Immortal", julkaistiin Sylvesterin kuoleman jälkeen.


title: Sylvester James

text: Lopetettuaan esiintymiset Sylvester jatkoi kuolemaansa saakka työtä AIDS-tiedottamisen parissa.


title: Gore Verbinski

text: Gregor ”Gore” Verbinski (s. 16. maaliskuuta 1964 Oak Ridge, Tennessee, Yhdysvallat) on yhdysvaltalainen elokuvaohjaaja. Hän aloitti uransa ohjaamalla musiikkivideoita muun muassa Bad Religionille ja Monster Magnetille.


title: Gore Verbinski

text: Hänen tunnetuimmat työnsä ovat "Pirates of the Caribbean" -elokuvasarjan kolme ensimmäistä osaa.


title: Pape Seck

text: Pape Serigne Seck (s. 20. heinäkuuta 1946 Dakarissa, k. 2. helmikuuta 1995) oli senegalilainen laulaja. Hän aloitti uransa yhtyeessä Star Band 1960-luvulla. Vuonna 1990 hän oli yksi Africando-yhtyeen perustajajäsenistä. Seck kuoli maksasyöpään vuonna 1995. Seckin kuoltua hänen paikkansa Africandon laulajana otti beniniläinen Gnonnas Pedro.


title: Liinahamari

text: Liinahamari () on asutuskeskus ja jäätymätön satama Petsamonvuonon länsirannalla Petsamon kaupunkikunnassa nykyisellä Venäjän Murmanskin alueella. Se on Venäjän läntisin satama Barentsinmeren rannikolla. Liinahamari sijaitsee Suomen 1944 Neuvostoliitolle luovuttamalla Petsamon alueella.


title: Liinahamari

text: Petsamon paikannimistä tuntuu olevan niukasti lähteitä. Liinahamari kuitenkin löytyy V. Tannerin kokoamasta Petsamon alueen paikannimiä 1 : Lappalaisia paikannimiä (Fennia 49, N:o 2, 1928, s. 20–21).


title: Liinahamari

text: Tannerin mukaan Liinahamarin alkuperäinen nimi on koltansaameksi Lin'amraš. Lin tarkoittaa kalastusliinaa (pitkääsiimaa) ja amra = hammer (norj.) = tuntuririutta. Norjalaisessa 1980-luvun tiekartassa nimi esitetään venäläisittäin Linakhamari.


title: Liinahamari

text: Venäjään 1800-luvulta kuulunut Liinahamari liitettiin muun Petsamon mukana Suomeen Tarton rauhassa 1920. Liinahamari oli Suomen ainoa valtamerisatama. Maantieyhteys etelään, Jäämerentie Rovaniemeltä Liinahamariin valmistui vuonna 1931.


title: Liinahamari

text: 1930-luvun alussa satama käsitti vielä vain yhden laiturin ja tavaramakasiinin. Hampuri–Petsamo-linjan rahtialus saapui kerran kuussa. Vuonna 1934 rakennettiin kalanjalostuslaitos ja tehtaalle laituri, sekä konttori- ja makasiinirakennukset. Liinahamarissa oli muun muassa tulli, Petsamon Silli- ja kalajauhotehdas sekä Liinahamarin hotelli.


title: Liinahamari

text: Paikallisliikennettä Liinahamarista muun muassa Kalastajasaarentoon hoidettiin postilaivayhteydellä, joka liikennöi kahdesti viikossa Maattivuonolle, Vaitolahdelle, Kervantoon ja Pummankiin ja kerran viikossa myös Heinäsaarille. Liinahamarista oli kerran viikossa Merenkulkuhallituksen ylläpitämä laivayhteys Vuoremin kautta Norjan Kirkkoniemeen.


title: Liinahamari

text: Talvisodassa 1939–1940 Neuvostoliitto valloitti Liinahamarin, mutta Moskovan rauhassa 1940 alue jäi Suomelle.


title: Liinahamari

text: Välirauhan aikana Liinahamari oli sekä Suomen että Ruotsin ainoa vapaa huoltoreitti Saksan ja Neuvostoliiton valtapiirin ulkopuolelle, sillä Saksa oli vallannut Norjan ja kontrolloi myös Skagerrakin salmea. Satamaa laajennettiin ja sen kautta järjestettiin suurimittainen huoltokuljetusoperaatio. Satamaan rakennettiin muun muassa kuusi laituria, kymmenen öljysäiliötä, 25 tonnin nosturi ja 10 000 m varastoja. Sataman vuorokautinen purkausteho oli tämän jälkeen 2 000 tonnia. Vuoden aikana sataman kautta kulki yli kaksisataa laivaa. Tavaraa tuotiin 340 000 tonnia ja vietiin 180 000 tonnia. Tuonnista 85 prosenttia oli elintarvikkeita, jotka siirrettiin Jäämerentietä pitkin maakuljetuksena muualle Suomeen.


title: Liinahamari

text: Jatkosodan aikana saksalaiset miehittivät taajamaa. Siviilihallinto oli suomalaisilla. 30. heinäkuuta 1941 Britannian torpedopommittajat hyökkäsivät Liinahamarin satamaan. Lentotukialus "HMS Furiousilta" nousseet torpedopommittajat upottivat satamaan yhden rahtilaivan ja tuhosivat rakennuksia. Sodan Britannia julisti Suomelle kuitenkin vasta puoli vuotta myöhemmin. Kuninkaalliset ilmavoimat myös miinoittivat Petsamoon johtavia vesireittejä.


title: Liinahamari

text: Lapin sodan puhjettua 1944 suomalainen siviiliväestö evakuoitiin etelään. Saksalaiset vetäytyivät Liinahamarista neuvostojoukkojen aloitettua suurhyökkäyksen kahdeksan divisioonan voimin 7. lokakuuta 1944. Jatkosodan rauhanehtojen mukaan Liinahamari ja koko Petsamo luovutettiin Neuvostoliitolle.


title: Liinahamari

text: Toisen maailmansodan jälkeen Liinahamari toimi Neuvostoliiton Pohjoisen laivaston 42. sukellusveneprikaatin (per. 1960) tukikohtana. Nykyisin Liinahamarissa on 52. erillisen divisioonan vartioalusten tukikohta.


title: Kiilleliuske

text: Kiilleliuske on metamorfinen, väriltään harmahtava ja yleisesti tummahko liuskekivilaji. Se on koostumukseltaan hyvin samankaltainen kuin fylliitti, mutta fylliittiä selvästi karkearakeisempi. Yksittäiset mineraalirakeet ovat usein erotettavissa silmämääräisesti. Toisinaan se lohkeilee levyiksi.


title: Kiilleliuske

text: Kiilleliuskeen päämineraaleja ovat kvartsi, maasälvät sekä kiilteet (biotiitti ja muskoviitti).


title: Kiilleliuske

text: Kiilleliuskeet ovat usein syntyisin savikivistä, josta se metamorfoosin myötä muuttuu ensin saviliuskeeksi, sitten fylliitiksi ja edelleen kiilleliuskeeksi.


title: Kiilleliuske

text: Kiilleliusketta käytetään rakennuskivinä, erityisesti verhouksissa ja laattoina.


title: Gigi (laulaja)

text: Gigi (s. 1974; oikealta nimeltään Ejigayehu Shibabaw) on etiopialainen laulaja. Hän syntyi kymmenlapsiseen perheeseen Etiopian maaseudulla ja siirtyi 24-vuotiaana San Franciscoon. Gigin ensimmäinen albumi oli vuonna 1997 julkaistu "Tsehay".


title: Gigi

text: Gigi tarkoittaa seuraavia asioita:Gigi on myös seuraavien henkilöiden nimi:


title: Israelin presidentti

text: Israelin presidentti (hepreaksi נשיא המדינה, "Nesi HaMedina") on Israelin valtionpäämies. Vaikka se on de jure Israelin korkein virka, sillä ei ole yhtä suurta valtaa kuin esimerkiksi pääministerillä, kuten muissakin parlamentaarisissa demokratioissa. Presidentin valitsee Israelin parlamentti knesset enemmistöäänestyksellä. Nykyään presidenttinä voi olla vain yhden, seitsevuotisen kauden ajan. Ennen vuotta 2000 presidenttikausi kesti viisi vuotta, ja sama henkilö voitiin valita presidentiksi korkeintaan kahdelle kaudelle.


title: Israelin presidentti

text: Nykyinen Israelin presidentti on Reuven Rivlin, joka aloitti virassaan 24. heinäkuuta 2014.


title: HTPC

text: HTPC () eli kotiteatteri-tietokone on tietokone, jonka tarkoituksena on toimia kodin viihdekeskuksena joko videotykkiin tai televisioon kytkettynä. HTPC koostuu yleensä PC-laitteistosta jossa on yksi tai useampi TV-viritinkortti, runsaasti kiintolevytilaa, verkkoyhteys sekä kaukosäädin jolla laitteistoa ohjataan. HTPC-laitteiston käyttöliittymänä toimii mediaohjelmisto, jolloin laitteen käyttö muistuttaa muiden kodin viihdelaitteiden kuten digiboksin tai DVD-soittimen käyttöä.


title: HTPC

text: HTPC yhdistää samaan laitteeseen useimmiten television katselu- ja tallennusominaisuudet, elokuvien katselun sekä musiikin ja internet-radiokanavien kuuntelun. HTPC-laitteisto voi koostua useasta verkossa olevasta laitteesta, jolloin ominaisuudet ja käyttötarkoitukset laajenevat edellä mainituista.


title: HTPC

text: HTPC-laitteistolla voidaan katsoa ja tallentaa televisiolähetystä tallentavan digiboksin tapaan laitteistosta riippuen maanpäällistä DVB-T-, kaapeliverkon DVB-C- tai satelliittiantennilla vastaanotettavaa DVB-S -lähetettä. HTPC-laitteessa voi olla viritinkortteja yhden tai useamman lähetemuodon vastaanottamiseksi.


title: HTPC

text: HTPC-laitteiston avulla voidaan katsoa elokuvia DVD- tai BluRay-levyiltä sekä koneelle tai optiselle levylle tallennetuista videotiedostoista. Yleisiä toistettavia medioita ovat erilaiset audiomuodot (MP3, Ogg, AC-3) ja videoformaatit (DivX/XviD, ogm, matroska). Usein HTPC:tä käytetään erikoiskoodekkien avulla pakattujen elokuvatiedostojen toistamiseen, joihin normaalit viihdelaitteet, kuten DVD-soitin, eivät pysty.


title: HTPC

text: HTPC-laitteistoon voidaan liittää valvontakameroita tai liike- tai ovitunnistimia jolloin laitteisto toimii hälytysjärjestelmänä. Jotkut HTPC-järjestelmät voivat ohjata kodintekniikkaa kuten valaistusta.


title: HTPC

text: HTPC-ilmiö kasvoi luultavasti eniten kun VIA Technologies julkaisi mini-itx-emolevynsä, joka on vain 17 × 17 cm:n kokoinen. Harrastajat kiinnostuivat kehittämään näistä minitietokoneista mitä erilaisimpia käyttötarkoituksia omaavia laitteita, kuten esimerkiksi reitittimiä tai taulu-PC:itä – HTPC on yksi niistä tuotoksista. HTPC liitetään usein myös äänentoistojärjestelmään eli tuttavallisemmin stereoihin. Tämän ansiosta saatetaan saada huomattavasti laadukkaampi ja muokattavampi ääni kuin esimerkiksi normaaleista DVD-soittimista. Äänentoisto, ja muut ominaisuudet vaihtelevat riippuen tietokoneen osista. HTPC:lle ei ole vakiintunut mitään selkeää kokoonpanoa, vaan ne vaihtelevat hyvinkin paljon.


title: HTPC

text: HTPC:n oletetaan yleensä olevan pieni, ja sopivan samaan kasaan muiden kodin viihdelaitteiden kuten stereoiden, digiboxin, vhs/dvd-soitinten ja satelliitti-vastaanottimien joukkoon. Tämä ei kuitenkaan aina pidä paikkaansa. Nykyään suosiota ovat kasvattaneet myös erilaisten valmistajien isot kotelot (atx-standardi), joihin laitetaan täysin normaalia tietokonelaitteistoa, joka takaa halvan hinnan, hyvät laajennettavuudet sekä erinomaiset muokkausmahdollisuudet. ATX-standardin mukaisia olohuoneeseen ulkonäöllisesti sopivia koteloitakin on 2000-luvun aikana tullut markkinoille useilta eri valmistajilta.


title: HTPC

text: Myös pelikonsolit ovat osoittautuneet suosituiksi HTPC-laitteiksi kasvaneiden ominaisuuksiensa, halvan hintansa, yhtenäisen konekannan sekä vapaiden ohjelmistojen ansiosta. Xbox- ja Playstation-viihdetietokoneet osaavat toistaa omilla käyttöjärjestelmillään mm. DVD ja BD -videoita, musiikkia, sekä esittää valokuvia. Useimmat ovat DLNA-yhteensopivia, ja siten osaavat toistaa esim. Windows-koneelta virtautettua mediaa. Sonyn PlayStation 3 oli aiemmin myös täysin avoin esimerkiksi Linuxin asennukselle. Useimpia laitteita voi myös epävirallisesti "modata" johtuen niissä käytetyistä standardien mukaisista PC-hyllykomponenteista.


title: HTPC

text: Valmistajat kuten Apple ovat tuoneet omia laitteitaan markkinoille, esimerkiksi Mac mini.


title: HTPC

text: HTPC-laitteissa käytetään useita eri käyttöjärjestelmiä.


title: HTPC

text: Näitä ovat:


title: HTPC

text: Joidenkin TV-viritinkorttien mukana toimitetaan erillinen mediaohjelmisto HTPC-käyttöön. Windows -järjestelmälle on tehty myös ei-kaupallisia mediaohjelmistoja, kuten MediaPortal ja GB-PVR. HTPC-käyttöön on kehitetty useita Linux jakeluversioita, joissa mediaohjelmistona on joko Linux Media Center, MythTV tai Video Disk Recorder (VDR).


title: HTPC

text: Ohjelmistot, kuten Kodi ovat saatavilla useille käyttöjärjestelmille. Kodi on aiemmin tunnettu nimellä XBMC.


title: Tshala Muana

text: Elisabeth Tshala Muana (s. 13. toukokuuta 1958) on kongolainen laulaja ja tanssija. Hän laulaa mutuashi-musiikkia lingalan kielellä. Muanan levyjä ovat julkaisseet muun muassa levy-yhtiöt Mélodie ja Sonima. Tshala Muana voitti vuonna Kora All Africa Music Awardsin Keski-Afrikan sarjan parhaan naissolistin palkinnon.


title: Ali Farka Touré

text: Ali Ibrahim "Ali Farka" Touré (31. lokakuuta 1939 Timbuktu – 7. maaliskuuta 2006 Bamako) oli malilainen muusikko. Hän aloitti kitaran soiton nähtyään guinealaisen kitaristin Keita Fodeban esiintyvän Bamakossa vuonna 1956. Touré lopetti esiintymisen 1990-luvulla voidakseen keskittyä maanviljelyyn. Hän sairastui luusyöpään loppuvuodesta 2005 ja menehtyi sairauteensa maaliskuussa 2006.


title: Mini-ITX

text: Mini-ITX on VIA Technologiesin kehittämä erittäin pieni emolevyjen kokoluokka, jonka ansiosta PC-yhteensopiva tietokone mahtuu pieniin ympäristöihin sekä erikoisiin käyttötarkoituksiin. Kooltaan Mini-ITX on 170mm x 170mm eli hieman Micro-ATX-standardia pienempi. Mini-ITX -emolevyjen virrankulutus on pieni, mikä tekee niistä sopivia kotiteatterijärjestelmiin, sillä lämmöntuoton ollessa alhainen voidaan käyttää hiljaista passiivijäähdytystä. Samalla emolevytyyppi sopii hyvin myös teollisuustietokoneisiin.


title: Mini-ITX

text: Kiinnityskolot ovat samoissa paikoissa kuin ATX-spesifikaatiota seuraavien koteloiden, minkä lisäksi taustalevyn ja laajennuskorttien paikat ovat samat. Mini-ITX-emolevyjä voi siis käyttää koteloissa, jotka on suunniteltu ATX- ja microATX-emolevyille tai muille ATX-standardin muunnelmille.


title: Mini-ITX

text: Mini-ITX-emolevyissä on tavallisesti integroituna yleisimmät oheislaitteet ja usein myös suoritin. Tehokkaammissa malleissa käytetään erillistä suoritinta. Emolevyissä on yksi laajennuspaikka, joka on yleensä tavanomainen PCI-väylä, tai joissain malleissa PCI Express x16-väylä.


title: Mini-ITX

text: VIA on julkaissut myös vielä pienemmän emolevyn jota kutsutaan nimellä Nano-ITX.


title: Bonga

text: Bonga (s. 1942, Luanda; oikealta nimeltään Barceló de Carvalho) on angolalainen muusikko. Hän julkaisi ensimmäisen albuminsa, "Angola '72:n" vuonna 1972. Samoihin aikoihin Bonga otti käyttöönsä taiteilijanimen Bonga Kwenda, joka myöhemmin lyheni pelkäksi Bongaksi. Bonga on tähän mennessä julkaissut seitsemäntoista albumia.


title: The Battle of Mexico City

text: The Battle of Mexico City on Rage Against the Machinen vuonna 2001 julkaistu konserttitallenne-DVD. Konsertti nauhoitettiin vuonna 1999 Méxicossa.


title: The Battle of Mexico City

text: Konsertti oli yhtyeelle erityisen tärkeä, sillä Rage Against the Machine tuki pitkään monia meksikolaisia poliittisia ryhmiä, mikä näkyy yhtyeen raivoisasta asenteesta lavalla. DVD:llä on paljon bonus-materiaalia, kuten Zack De La Rochan tekemä haastattelu kirjailija Noam Chomskysta. Lisäksi DVD:llä on pieniä dokumentteja sekä näytetään materiaalia yhtyeen sound checkistä ja valmistautumisesta keikkaan.


title: Manhattan Brothers

text: Manhattan Brothers oli eteläafrikkalainen laulukvartetti. Sen sanoitukset olivat zulun, shonan, xhosan ja englannin kielillä.


title: Manhattan Brothers

text: Laulajat Joe Mogotsi, Rufus Khoza, Ronnie Majola Sehume ja Nathan Mdledle perustivat Manhattan Brothersin vuonna 1946. Yhtye äänitti ensimmäiset singlensä vuonna 1948. Laulajia säestivät usein saksofonistit Mackay Davashe ja Kippie Moeketsi sekä pianisti Sol Klaaste ja rumpali General Duze. 1950-luvun alussa kokoonpanoon liittyi laulaja Miriam Makeba. Yhtyeen ensimmäinen äänitys Makeban kanssa oli vuonna 1953 julkaistu "Lakutshona Ilanga". Vuonna 1958 yhtye esiintyi musikaalissa "King Kong". Yhtye on nykyään hajonnut, mutta suurin osa sen jäsenistä on yhä elossa. Vuonna 1999 ilmestyi kokoelmalevy "The Best of the Manhattan Brothers", jolle on koottu Manhattan Brothersin tunnetuimpia kappaleita.


title: Rage Against the Machine (DVD)

text: Rage Against the Machine on samannimisen yhtyeen vuonna 1997 julkaisema DVD/VHS. DVD sisältää live-materiaalia keikoilta sekä bändin kaikki musiikkivideot sensuroimattomina versioina. DVD:n mukana "The Ghost of Tom Joad" -single.


title: Ballaké Sissoko

text: Djeli Moussa "Ballaké" Sissoko (s. 1967, Bamako) on malilainen koran soittaja. Hän on kaukaista sukua muusikko Toumani Diabatélle, jonka kanssa hän on äänittänyt muun muassa albumin "New Ancient Strings". Ballaké Sissokolla on levytyssopimus Indigon kanssa ja hän on julkaissut kaksi sooloalbumia.


title: Toumani Diabaté

text: Toumani Diabaté (s. 10. elokuuta 1965, Bamako) on malilainen koran soittaja. Myös hänen isänsä, Sidiki Diabaté, oli muusikko. Diabaté on kaukaista sukua muusikko Ballaké Sissokolle, jonka kanssa hän on yhdessä levyttänyt albumin "New Ancient Strings".


title: Toumani Diabaté

text: Diabaté on tehnyt yhteistyötä muun muassa flamencoyhtye Ketaman, bluesmuusikko Taj Mahalin, pasunisti Roswell Ruddin, Ballaké Sissokon ja Ali Farka Tourén kanssa.


title: Rytminen voimistelu

text: Rytminen voimistelu on naisvoimistelusta kehittynyt olympialaji. Rytmisessä voimistelussa tehdään musiikin tahdissa ohjelma, jossa käytetään narua, palloa, vannetta, keiloja tai nauhaa. Lisäksi voidaan esittää vapaaohjelma, jossa voimistelijalla ei ole välinettä. Kilpailuissa esitetään kilpailusta riippuen 1–4 ohjelmaa.


title: Rytminen voimistelu

text: Lajia harrastetaan maailmanlaajuisesti. Suomeen rytminen voimistelu tuli 1970-luvun alussa Neuvostoliitosta. Lajin huiput tulevat Venäjältä, Ukrainasta, Bulgariasta, Israelista, Azerbaidžanista ja Valko-Venäjältä. Ne kaikki ovat Israelia ja Bulgariaa lukuun ottamatta entisen Neuvostoliiton seuraajavaltioita.


title: Rytminen voimistelu

text: Rytmistä voimistelua on sanottu maailman kauneimmaksi urheilulajiksi, jota kutsutaan lajin kotimaassa Venäjällä taidevoimisteluksi (художественная гимнастика).


title: Rytminen voimistelu

text: Voimistelu aloitetaan nuorena, mieluiten 4–7-vuotiaana. Yleensä se lopetetaan viimeistään 25-vuotiaana. Sitä voi harrastaa yksilönä tai joukkueessa, jossa kilpailee viisi voimistelijaa, mutta useimmissa joukkueissa harjoittelee kuitenkin vähintään kuusi voimistelijaa. Huiput harjoittelevat Suomessa noin kymmenen kertaa viikossa. Harjoittelu on monipuolista ja siihen sisältyy muun muassa liikkuvuus- ja voimaharjoittelua ja välinetekniikkaa sekä balettia. Peruskouluikäisillä harjoitukset ovat usein 2–4 tuntia päivässä riippuen taitotasosta. Venäjän huiput asuvat Novogorskissa, Moskovan treenikeskuksessa ja harjoittelevat noin 8 tuntia päivässä 6 päivää viikossa.


title: Rytminen voimistelu

text: Rytmisessä voimistelussa käydään kansallisia ja kansainvälisiä kilpailuja. Tärkeimmät kilpailut ovat Euroopan- ja maailmanmestaruuskilpailut, maailmancup ja GP-kisat sekä olympialaiset.


title: Rytminen voimistelu

text: Suomessa kilpaillaan ikäsarjoittain ja luokkajärjestelmässä, johon kuuluu kahdeksan luokkaa mukaan luettuina nuorten ja naisten mestariluokat.


title: Rytminen voimistelu

text: Rytminen voimistelu on arvostelulaji. Tuomaristo arvioi ohjelmaa kolmella osa-alueella: suorituspuhtaus (E), taiteellisuus (A) sekä vartalo- ja välinetekniikkaa (D1+D2=D). Jokaiselta osa-alueelta on mahdollista saada 10.00 pistettä, joten enimmäispisteet voivat olla yhteensä 20.00.


title: Rytminen voimistelu

text:
Jouki Tikkanen
on vantaalainen voimistelija. Hän on ollut vuodesta 2011 Suomen kärkinimi ja ykkösvoimistelija. Hän on voittanut urallaan jo yli kymmenen SM-kultaa nuorten- ja naisten sarjoissa (finaalit mukaanluettuina). Hän on edustanut Suomea mm. EM- ja MM-kilpailuissa sekä maailmancupissa. Syksyllä 2014 hän sijoittui MM-kilpailuissa neliottelun finaaliin (24 voimistelijaa karsinna perusteella) ja finaalissa sijalle 17, mikä on suomalaisvoimistelijalta historiallisen korkea saavutus. 2015 Jouki Tikkanen oli SM-kilpailuissa hopealla. Tikkanen edustaa Rekolan Raikasta ja hänen vastuuvalmentajaan on 2014 kesästä lähtien toiminut Titta Heikkilä Tampereen Voimistelijoista. Aikaisemmin häntä valmensi ukrainalaistaustainen valmentaja Larisa Gryadunova, ja Tikkanen edusti Voimistelu- ja urheiluseura Eliseä.


title: Rytminen voimistelu

text:
Maria Ringinen
on yksi Suomen menestyneimmistä rytmisistä voimistelijoista. Hän oli Suomen mestari kuudesti peräkkäin (vuosina 2003-2008). Olympiapaikka jäi kuitenkin kahdesti niukasti saavuttamatta. MM-kilpailuissa hän kuitenkin ylsi neliottelun finaaliin vuonna 2006 ja sijoittui 20. Hän edusti Elannon Iskua ja hänen valmentajanaan toimi Terhi Toivanen.


title: Penikkatauti (virus)

text: Penikkatauti on tarttuva, monioireinen nisäkkäiden virustauti, jonka aiheuttaa penikkatautivirus CDV ().


title: Penikkatauti (virus)

text: Penikkatautia esiintyy ensisijaisesti koirilla. Penikkataudin tavallisia ensioireita koiralla ovat lämmönnousu, sierainvuoto, silmätulehdukset sekä hengitystie- ja suolisto-oireet. Joillakin koirilla esiintyy polkuanturoiden ja kirsun paksuuntumista.


title: Penikkatauti (virus)

text: Penikkatauti-infektio altistaa koiran bakteeritulehduksille. Taudin edetessä voi ilmaantua hermosto-oireita, kuten hallitsemattomia jalkojen tai pään lihasten nykimisliikkeitä, tuntoaistin heikkenemistä ja halvaus- ja kouristuskohtauksia.


title: Penikkatauti (virus)

text: Penikkatautia vastaan on kehitetty rokotteita, jotka suojaavat hyvin tartunnalta.


title: Penikkatauti (virus)

text: Suomessa oli viimeksi laaja penikkatautiepidemia vuosina 1994–1995.


title: Penikkatauti (virus)

text: Tauti tarttuu koirasta toiseen pisaratartuntana hengitystie-eritteiden välityksellä. Tartunnan saanut koira voi erittää virusta jopa yhdessä päivässä. Koira voi tartuttaa sairauden myös villieläimiin, ja siksi koiran liikkumista kannattaa rajoittaa.


title: Penikkatauti (virus)

text: Sairauden alkuvaiheessa yleisiä oireita ovat kuume, sierainvuoto, silmätulehdukset sekä hengitystie- ja ruoansulatuskanavaoireet. Joillakin koirilla voi esiintyä polkuanturoiden ja kirsun paksuuntumista. Tautia sairastava koira on herkkä sekundaarisille bakteeritulehduksille. Erilaisia hermosto-oireita voi ilmetä myöhemmin, yleensä parin viikon kuluttua ensioireiden parantumisesta. Taudille ominaisia hermosto-oireita ovat lihasnykäykset jalkojen tai pään lihaksissa, tuntopuutokset ja halvaukset sekä erilaiset kouristuskohtaukset. Vakavat hermosto-oireet ovat invalidisoivia ja johtavat usein koiran lopettamiseen.


title: Kolmioraide

text: Rautatieliikenteen terminologiassa kolmioraide on kolmion muotoinen raidejärjestely, jossa kolmion jokaisessa kärjessä on vaihteet. Kolmioraiteella voidaan kääntää kokonaisia junia mikäli raidepituus kolmioraiteen ulkopuolella on riittävä. Yleisin käyttömalli kolmioraiteelle on kuitenkin pääradan ja sivuradan risteysasema, jossa pääraiteelta molemmista suunnista on tarpeen päästä haararadalle suuntaa vaihtamatta.


title: Kolmioraide

text: Kaluston kääntäminen kolmioraiteella (Helsingin metrossa "kolmiokääntö") on tarpeen, kun kalustossa on ohjaamo vain yksikön toisessa päässä. Helsingin metrossa metrojunat käännetään, jotta kaluston pyöräkerrat ja telilaitteisto kuluisivat tasapuolisesti. Esimerkiksi höyryveturit on käännettävä kattila menosuuntaan, sillä tenderi edellä ajettaessa näkymä veturinkuljettajan paikalta on huono ja tenderi edellä ajettaessa on ajettava alhaisemmalla nopeudella. Myös useimmat pohjoisamerikkalaiset dieselveturit ovat yksiohjaamoisia.


title: Kolmioraide

text: Yksittäiset veturit ja vaunut voidaan kääntää kääntöpöydällä, johon kokonaiset junat eivät kuitenkaan mahdu.


title: Kolmioraide

text: Kolmioraiteet ovat yleisimpiä juuri Pohjois-Amerikassa, sillä maassa on runsaasti rautatielinjoja ja niiden välistä yhdysliikennettä. Euroopassa kalustoyksiköt ovat pääasiassa kaksiohjaamoisia.


title: Griotti

text: Griotti tarkoittaa länsiafrikkalaista kiertelevää muusikkoa ja runoilijaa. Naispuolista griottia kutsutaan joskus jelimusoksi. Griotit kuuluvat nykyään muun muassa Malin, Gambian, Guinean ja Senegalin kulttuureihin. Griottiperinne sai alkunsa 1300-luvulla muinaisessa Malin kuningaskunnassa.


title: Griotti

text: Nykyajan esimerkkejä griottiperinteestä ovat esimerkiksi senegalilaiset muusikot Amadou Diagne ja Yamar Thiam.


title: Kandia Kouyaté

text: Kandia Kouyaté (s. 1958) on malilainen laulaja. Hän on kotoisin Kitan kaupungista, Länsi-Malista. Kouyaté aloitti uransa 1980-luvun alkupuolella. Hänen esikoisalbuminsa oli vuonna 1999 ilmestynyt "Kita kan".


title: Pölläkkälä

text: Pölläkkälä (vuodesta 1948 ) oli taajaväkinen yhdyskunta ja kylä Äyräpään kunnassa Vuoksen varrella Karjalankannaksella. Se kuului Suomen Neuvostoliitolle luovuttamiin alueisiin. Nykyään Pölläkkälä on Viipurin piirin Kähärin maalaiskuntaan kuuluva taajama.


title: Pölläkkälä

text: Pölläkkälän taajaväkinen yhdyskunta oli merkittävä sahateollisuuskeskus: Hackmanin Pölläkkälän saha aloitti toimintansa vuonna 1891 ja A. Ahlström Osakeyhtiön Suursaaren saha vuonna 1895. Pölläkkälän taajaväkisessä yhdyskunnassa oli muun muassa Keski-Vuoksen yhteiskoulu (perustettu 1924), kahdeksanpaikkainen sairaala sekä lukuisia kauppa- ja erikoisliikkeitä. Pölläkkälässä toimi vuonna 1921 perustettu "Voimistelu- ja urheiluseura Pölläkkälän Ura". Taajaväkisellä yhdyskunnalla oli lääninhallituksen vahvistamat rakennus-, palotoimi-, terveydenhoito- ja järjestyssäännöt.


title: Pölläkkälä

text: Asukkaita taajaväkisessä yhdyskunnassa oli noin 2 500. Äyräpään kunnantoimisto sijaitsi taajaväkisen yhdyskunnan alueella.


title: Pölläkkälä

text: Pölläkkälän kylä sijaitsi taajaväkisestä yhdyskunnasta luoteen suuntaan. Kylä oli Äyräpään asemanseutu ja Äyräpään kirkonkylä, sillä siellä oli vuonna 1934 rakennettu Äyräpään kirkko ja hautausmaa.


title: Pölläkkälä

text: Pölläkkälä oli myös Äyräpään liikenteellinen keskus. Sieltä oli linja-autoyhteydet Viipuriin, Käkisalmeen, Äyräpään eri kyliin ja naapurikuntiin. Vuoksessa ollut Paakkolan kanava mahdollisti matkustaja- ja tavaralaivaliikenteen Pölläkkälästä Antreaan ja Sakkolan Kiviniemeen. Pölläkkälän kylästä Vuosalmelle pääsi 400 metriä leveän Vuoksen yli moottorilautalla. Maantiesilta oli suunnitteilla, mutta sitä ei ehditty rakentaa ennen sotia.


title: Pölläkkälä

text: Pölläkkälä sijaitsi Viipuri–Valkjärvi-radan varrella. Rautatieasemia olivat Äyräpään rautatieasema kylässä ja Pölläkkälän rautatieasema taajaväkisessä yhdyskunnassa. Myös rautatien rakentaminen Pölläkkälästä Vuoksen yli Käkisalmeen oli suunnitteilla.


title: Pölläkkälä

text: Sota-aikana suurin osa Pölläkkälän rakennuskannasta tuhoutui. Pölläkkälä luovutettiin Neuvostoliitolle sekä talvi- että jatkosodan jälkeen. Nykyisin Pölläkkälässä ei ole teollisuutta ja rautatiekin on purettu. Vuonna 2010 asukkaita oli 314.


title: Niemikylä

text: Niemikylä tarkoittaa seuraavia paikkoja:


title: Cheikh Lô

text: Cheikh Lô (s. 1959 Burkina Faso) on burkinalais-senegalilainen maailmanmusiikin laulaja, kitaristi ja rumpali.


title: Cheikh Lô

text: Lô syntyi Bobo Dioulassossa, Burkina Fasossa senegalilaiseen perheeseen. Hän muutti vuonna 1978 Senegaliin, jossa hän toimi lukuisissa mbalax-yhtyeissä mutta lähti myöhemmin soolouralle. Ensimmäisen äänitteensä, kasetin, Lô julkaisi 1990, mutta se ei levinnyt paikallisia markkinoita laajemmalle. Hän harkitsee sen julkaisemista uudelleen. Kansainvälinen läpimurto oli levy "Nè La Thiass" (1996), jonka tuotti Youssou N'Dour.


title: Cheikh Lô

text: Ajatuksiltaan Lô edustaa suufilaista muridi-veljeskuntaa, ja se heijastuu myös hänen lauluistaan. Hän vieraili Suomessa marraskuussa 2011.


title: Aster Aweke

text: Aster Aweke (s. 1960, Gondar) on etiopialainen maailmanmusiikin laulaja. Hän lauloi nuorena Hager Fikir Theaterissa. Vuonna 1978 hän toimi hetken aikaa Roha Band -yhtyeessä, mutta muutti vuoden kuluttua Yhdysvaltoihin. Aweke asuu ja työskentelee tällä hetkellä Floridassa.


title: Níkos Skalkótas

text: Níkos Skalkótas (usein "Skalkóttas", , 1904 Chalkída – 1949 Ateena) oli kreikkalainen säveltäjä.


title: Níkos Skalkótas

text: Skalkótas opiskeli viulun soittoa isänsä ja setänsä johdolla. Hän muutti lapsena perheineen Ateenaan, jossa hän opiskeli Ateenan konservatoriossa ja valmistui vuonna 1920. Vuosina 1921–1933 Skalkótas asui Berliinissä, jossa hän opiskeli sävellystä Arnold Schönbergin ja viulun soittoa Willy Hessin johdolla. Vuonna 1933 Skalkótas palasi Ateenaan, jossa hän kuoli vuonna 1949.


title: Níkos Skalkótas

text: Kuollessaan Skalkótas oli lähes tuntematon kotimaassaankin, mutta myöhemmin hän on saanut arvostusta kansainvälisesti. Kaikki sävellyksensä hän sävelsi 12-säveltekniikalla.


title: Níkos Skalkótas

text: Suurin osa säveltäjän varhaisimmista teoksista on kadonnut. Varhaisimmat säilyneet teokset ovat vuosilta 1922–1924.


title: Donato Bramante

text: Donato Bramante (1444  Fermignano – 11. maaliskuuta 1514 Rooma) oli italialainen renessanssiajan arkkitehti. Yhdessä Michelangelon ja Rafaelin kanssa hän edusti Italian renessanssin kärkeä. Paavi Julius II tilasi kolmikolta useita merkittäviä rakennuksia ja kokonaistaideteoksia. Bramanten tunnetuin teos on pieni temppeli eli Tempietto (1502–1503) Roomassa, apostoli Pietarin oletetulla ristiinnaulitsemispaikalla.


title: Donato Bramante

text: Bramante aloitti myös Pietarinkirkon suunnittelu- ja rakennustyöt 1506.


title: Filippo Brunelleschi

text: Filippo Brunelleschi (1377 Firenze – 15. huhtikuuta 1446 Firenze) oli italialainen renessanssiajan arkkitehti ja kuvanveistäjä. Hän hylkäsi gotiikan muodot ja otti esikuviksi antiikin rakennusten mittasuhdejärjestelmät ja koristeaiheet. Hän pyrki selkeisiin, kuutiomaisiin tiloihin, joihin yhdisti kupolin. Näistä ideoista kehittyi sittemmin suosittu keskeiskirkkomuoto. Santa Croce -kirkon pihalle rakennettu Pazzi-kappeli on hyvä esimerkki selkeistä mittasuhteista: julkisivu on suunniteltu neliöistä.


title: Filippo Brunelleschi

text: Brunelleschin tunnetuin työ on Firenzen katedraalin (Santa Maria del Fiore) kahdeksantahoinen kupoli, joka valmistui 1436. Brunelleschi keksi kaksoiskupolirakenteen, jossa kuoret tukevat toisiaan, ja näin päästiin samalla sekä kevyisiin että kestäviin rakenteisiin. Teknisesti samaa ideaa käytti myöhemmin Michelangelo suunnitellessaan Rooman Pietarinkirkon kupolia.


title: Filippo Brunelleschi

text: Brunelleschia pidetään yhtenä keskeisperspektiivin kehittäjistä Paolo Uccellon ja Leon Battista Albertin ohella.


title: Luettelo Xbox 360 -peleistä

text: Tämä on luettelo Microsoft Xbox 360:n peleistä.


title: Thibodaux

text: Thibodaux [] on pieni kaupunki Lafourchen kunnassa Louisianassa, Yhdysvalloissa, Bayou Lafourche -joen varrella. Thibodaux'ta kutsutaan myös "Lafourchen kuningattareksi", koska se on kunnan suurin yhteisö. Thibodaux'ssa toimii Nicholls State University. Kaupunki sijaitsee keskellä niin kutsuttua Cajun-aluetta, noin 80 kilometrin päässä New Orleansista ja noin 100 kilometrin päässä osavaltion pääkaupungista Baton Rougesta.


title: Thibodaux

text: Ranskalainen Henry Schuyler Thibodaux perusti kaupungin nykyiselle paikalle yhteisön vuonna 1801. Yhteisöstä tuli kaupunki vuonna 1830, ja sen alkuperäinen nimi oli Thibodauxville. Vuonna 1838 kaupungin nimi muutettiin muotoon Thibodeaux. Nykyinen kirjoitusasu hyväksyttiin virallisesti vuonna 1918.


title: Thibodaux

text: Alun perin aluetta asuttivat eri intiaaniheimot. Ensimmäiset kirjalliset maininnat alueella olevista intiaaneista ovat vuodelta 1686. 1699 jolloin paikalliset intiaaniheimot tekivät liittoumia Louisianan siirtokunnan perustajan, Pierre Le Moyne d'Ibervillen, kanssa, joka kutsui heitä joki- tai "bayou"-kansaksi. 1750-luvun paikkeilla ranskalaiset ja espanjalaiset kolonistit tulivat New Orleansista ja perustivat asumustoja "Bayou Lafourche" -joen varrelle. Vuosi 1755 oli käänteentekevä alueelle tulleiden pakolaisten vuoksi, jotka saapuivat Acadien siirtokunnasta Nova Scotian alueelta, Kanadasta. Ranskan vallankumouksen myötä Louisianaan saapui suuria pakolaisvirtoja Ranskasta. Useat nimet, tavat ja kulinaariset tottumukset periytyvät alkuperäisiltä acadiaani-pakolaisilta. Kaupunki on saanut vahvoja vaikutteita myös ranskalaisesta ja espanjalaisesta kulttuurista.


title: Thibodaux

text: Thibodaux'n maantieteellinen sijainti on 29°47'32" pohjoista leveyttä, 90°49'12" läntistä pituutta. USA:n Census Bureaun mukaan kaupungin pinta-ala on 14,2 neliökilometriä.


title: Thibodaux

text: Vuoden 2000 väestönlaskennan mukaan kaupungissa oli 14 431 ihmistä, 5 500 taloutta ja 3 355 perhettä. Asukastiheys on 1 018,6 as./km². Kaupungin asukkaista 64,04 % on valkoihoisia, 33,76 % mustia, 0,37 % intiaaneja, 0,64 % aasialaista syntyperää, 0,02 % Tyynenmeren saarilta ja 0,26 % muista roduista. 0,90 % väestöstä on kahden tai useamman rodun edustajia. 1,03 % väestöstä on latinoja.


title: Thibodaux

text: Thibodaux'n talouksista 29,7 % asuu alle 18-vuotiaita lapsia, 38,1 % on naimisissa olevia ja asuvat yhdessä, 19,4 % talouksista asuu naispuolinen asukas ilman aviomiestä ja 39 % ovat perheettömiä. 31,1 % kaikista talouksista koostuu yksinasuvista ja 11,5 % talouksista asuu yksin henkilö, joka on 65-vuotias tai vanhempi. Keskiarvoinen talouden koko on 2,42 henkilöä ja keskiarvoinen perhekoko on 3,1.


title: Thibodaux

text: Kaupungin ikäjakaumasta 24,6 % on alle 18-vuotiaita, 17,3 % 18–24-vuotiaita, 25,1 % 25-44-vuotiaita, 18,9 % ovat 45-64-vuotiaita ja 14,1 % vähintään 65-vuotiaita. Mediaani-ikä on 31 vuotta. Jokaista 100 naispuolista vastaan kaupungissa on 85,9 miespuolista. Jokaista yli 18-vuotiasta naispuolista vastaan on 79,3 miespuolista.


title: Thibodaux

text: Mediaanitulo taloudelle kaupungissa on $26 697 ja mediaanitulo perheelle on $36 551. Miesten mediaanitulo on $31 464, naisten $21 144. Kaupungin tulot asukasta kohti ovat $16 966. Koko väestöstä 25,1 % ja 20,6 % perheistä elää köyhyysrajan alapuolella; 36,3 % alle 18-vuotiaista ja 18,2 % 65-vuotiaista tai vanhemmista elää köyhyysrajan alapuolella.


title: Thibodaux

text: Thibodaux'n postinumerot ovat 70301 ja 70302. Nicholls State Universityn kampuksella postinumero on 70310. Kaupungin pormestari on Charles Caillouet. Kaupungin myyntivero on 8 %. Suurimmat työllistäjät ovat Nicholls State University sekä alueellinen sairaala Thibodaux Regional Medical Center.


title: Thibodaux

text: Viime aikoina Thibodaux on palannut öljyn hinnan nousun myötä kasvuun, mikä näkyy etenkin uusien kauppojen ja kasinoiden ilmaantumisena valtatie 24 varteen Houman sekä Vacherien suuntaan.


title: Thibodaux

text: Louisianalaiseen tyyliin Thibodaux'ssa juhlitaan vuosittain Mardi Gras -juhlaa, joka vaihtelee helmikuun 3. ja helmikuun 9. päivän välillä. Tuolloin kaupunki on täynnä värikkäitä paraateja ja ihmiset juhlivat ennen paaston alkua. Kyseisenä ajanjaksona perinteisiin myös kuuluu kuningaskakku, jonka taikinaan on kätketty miniatyyrivauva.


title: Sabotage (albumi)

text: Sabotage on englantilaisen heavy metal -yhtye Black Sabbathin heinäkuussa 1975 julkaistu kuudes studioalbumi. Albumin tekoa varjostivat entistä manageria vastaan käydyt oikeustoimet. Albumia pidetään viimeisenä alkuperäisen kokoonpanon klassikoksi luokiteltavana tuotoksena ja sen tunnetuimpia kappaleita ovat muun muassa ”Hole in the Sky” ja ”Symptom of the Universe”.


title: Sabotage (albumi)

text: Hyvin vastaanotetun "Sabbath Bloody Sabbath" -albumin jälkeen yhtye esiintyi huhtikuussa 1974 yli 300 000 katsojaa vetäneellä, televisioidulla California Jam -festivaalilla. Yhtye oli yksi pääesiintyjistä Deep Purplen ja Emerson, Lake & Palmerin ohella. Ongelmat manageri Patrick Meehanin kanssa alkoivat näihin aikoihin, kun yhtye huomasi, että festivaalilta saadusta 250 000 dollarin palkkiosta maksettiin vain 1000 dollaria per muusikko ja managerifirman taloudenpito oli muutenkin hämärää.


title: Sabotage (albumi)

text: Kitaristi Tony Iommi kertoo tilanteesta: "Aloimme ihmetellä, onko kukaan nähnyt tilejämme. Kukaan meistä ei tiennyt paljonko meillä oli rahaa, koska olimme saaneet aina kaiken mitä halusimme soittamalla Meehanille. Kun kysyimme Meehanilta rahoistamme, ohjasi hän meidät kirjanpitäjien luokse, jotka selittivät rahojen olevan verojen vuoksi ulkomaisilla tileillä. Myöhemmin selvisi, että nämä kirjanpitäjät olivat Meehanin palkollisia. Sitten paljastui, että managerisopimuksessamme oli vain meidän nimet, ei Meehanin, mikä vain pahensi asioita. Olimme niin sinisilmäisiä kaikesta. Halusimme vain soittaa ja päästä Amerikkaan, sen takia emme kyseenalaistaneet aluksi Meehanin toimia. Kun tahdoimme jotain, hän vain laittoi kymppitonnin tulemaan ja kaikki oli jälleen ruusuista. Aloimme katsoa nyt kaikkea toisesta kulmasta. Meehan oli ostellut levy-yhtiöitä, teki elokuvaprojekteja ja omisti rakennusfirman. Hänellä oli kaikenlaisia bisneksiä ja myös kaikenlaisia hämäriä tyyppejä pyöri kuvioissa. Sitten meille kerrottiin, että rahamme olivat laitettu London Bank & County-pankkiin, joka meni nurin. Ja meidän rahamme sen mukana. Haastoimme lopulta Meehanin oikeuteen ja hän haastoi meidät, ja voitti lopulta. Lisäksi meitä painoi vielä entisen managerimme Jim Simpsonin tekemä oikeusjuttu, jossa hän syytti meitä sopimusrikosta. Tämä juttu käsiteltiin samoihin aikoihin ja Simpson sai korvaukset. Oikeusjuttujen aikana tapasimme monia juristeja ja kirjanpitäjiä, ja jouduimme itse hoitamaan asioita koska meillä ei ollut manageria. Oli hankala luottaa keneenkään ja päätimme yrittää manageroida itse itseämme."


title: Sabotage (albumi)

text: Molempien osapuolten haastaessa toisensa yhtyeen loputkin varat jäädytettiin ja lisäksi yhtyeen jäsenten omaisuutta takavarikoitiin velkojen vuoksi. Lisäksi selvisi, että yhtyeen alkuaikojen kappaleiden oikeudet oli myyty Essex Music-nimiselle firmalle yhtyeen ulottumattomiin. Yhtyeen täytyi ruveta keikkailemaan entistä enemmän pystyäkseen maksamaan oikeuskuluja. Nämä tapahtumat tulivat myös leimaamaan "Sabotage"-albumin sisältöä.


title: Sabotage (albumi)

text: Albumi nauhoitettiin helmi-maaliskuussa 1975 edellisen albumin tapaan Lontoon Morgan-studioilla, tosin joitain nauhoituksia tehtiin Brysselissä. Iommi: "Vuoden 1975 alusta aloimme kirjoittaa ja treenata "Sabotage"-albumia varten. Albumin teko kesti ikuisuuden, koska olimme lähes joka päivä oikeudessa tai tapaamisissa lakimiesten kanssa. Meille sateli haasteita suoraan studioon entisiltä managereiltamme ja ties mistä. Se loppujenlopuksi tiivisti yhtyettä. Näiden tapahtumien vuoksi albumilla on 'The Writ' (suom. haaste)-niminen kappale ja albumin nimi on "Sabotage"".


title: Sabotage (albumi)

text: Tuottajana toimi yhtye itse yhdessä Mike Butcherin kanssa. Kaikki kappaleet on merkitty yhtyeen nimiin ja sanoituksesta vastasi jälleen basisti Geezer Butler, osin yhdessä laulaja Ozzy Osbournen kanssa. Osbournen mukaan "Sabotage"-albumista alkoi Tony Iommin määräysvalta studiossa. Lisäksi laulajan mukaan albumia "pakerrettiin noin 4000 vuotta". On myös sanottu, että Iommin täydellisyyden tavoittelun myötä albumista tuli siihen mennessä yhtyeen kallein julkaisu. Iommi valottaa tilannetta: "Tuotimme itse albumin. Muu bändi tosin katosi monesti ja homma jäi minun ja nauhoittajan kontolle. Osallistuin entistä enemmän tuotantopuolisiin asioihin. Muut saivat osuutensa nopeasti purkkiin, mutta kitarajutut kestivät pitempään, joten jouduin muutenkin olemaan studiossa enemmän kuin muut. Se ei tosin minua haitannut". Musiikillisesti albumi on raskaampi ja tummasävyisempi kuin pari edeltävää studioalbumia.


title: Sabotage (albumi)

text: Albumin avaa "Hole in the Sky", keskitempoinen kappale joka kulkee Iommin raskaan, monikerroksisen kitarariffin voimalla. Se on albumin tunnetuimpia kappaleita ja sen on coveroinut muun muassa Pantera ja Machine Head. Kappale loppuu yllättäen ja ilman taukoa perässä tulee akustinen, lyhyt kitarainstrumentaali "Don't Start (Too Late)", joka sai nimensä tiettävästi nauhoittajan toistuvista "don't start! (suom. "älä aloita!)"-komennoista.


title: Sabotage (albumi)

text: Sen perään myös suoraan alkaa "Symptom of the Universe", albumin kenties tunnetuin kappale. Kappaleen alkupuolisko menee nopealla tempolla ja se sisältää monia riffejä ja vaihdoksia. Sitä on sanottu myös ensimmäiseksi thrash metal- / progressive metal-kappaleeksi juuri sen thrash-henkisten ja teknisten riffien johdosta. Kappaleen loppuosa menee rauhallisemmin akustisen, jamihenkisen osuuden myötä. Iommi: "'Symptom of the Universe'a sanotaan ensimmäiseksi progressiiviseksi metalli-biisiksi, enkä väitä vastaan. Siinä on nopeatempoinen, dynaaminen osa jossa on jonkinverran erilaisia muuttujia." Lopun akustinen osio syntyi studiojammailun yhteydessä. Osbourne laulaa kappaleen, kuten myös muutkin albumin kappaleet erittäin korkealla äänialalla ja tästä syystä albumin kappaleita ei juuri esitetä Sabbathin nykyisillä kiertueilla. Butler: "Yritämme aina saada Ozzyn laulamaan 'Symptom of the Universe'n, mutta hän ei koskaan suostu. Hän sanoo ettei yllä korkeisiin nuotteihin".


title: Sabotage (albumi)

text: Pitkä "Megalomania" alkaa hitaalla, "aavemaisella" osuudella, mutta vaihtuu puolivälissä nopeampitempoiseksi, raskaan riffin myötä kulkevaksi kappaleeksi. Kappaleen kuluessa vokaaleissa käytetään erilaisia efektejä ja loppuosion aikana kappaletta säestetään mellotronilla.